title: 2011/853/ΕΕ: Απόφαση του Συμβουλίου, της 29ης Νοεμβρίου 2011 , για την εξ ονόματος της Ένωσης υπογραφή της Ευρωπαϊκής σύμβασης για τη νομική προστασία των υπηρεσιών που βασίζονται ή συνίστανται στην πρόσβαση υπό όρους#Ευρωπαϊκή σύμβαση για τη νομική προστασία των υπηρεσιών που βασίζονται ή συνίστανται στην παροχή πρόσβασης υπό όρους

text:
               20.12.2011

               EL

               Επίσημη Εφημερίδα της Ευρωπαϊκής Ένωσης

               L 336/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 29ης Νοεμβρίου 2011
   για την εξ ονόματος της Ένωσης υπογραφή της Ευρωπαϊκής σύμβασης για τη νομική προστασία των υπηρεσιών που βασίζονται ή συνίστανται στην πρόσβαση υπό όρους
   (2011/853/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 114 σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Στις 16 Ιουλίου 1999 το Συμβούλιο εξουσιοδότησε την Επιτροπή να διαπραγματευθεί στο πλαίσιο του Συμβουλίου της Ευρώπης, εξ ονόματος της Ευρωπαϊκής Κοινότητας, σύμβαση σχετική με τη νομική προστασία των υπηρεσιών που βασίζονται ή συνίστανται στην παροχή πρόσβασης υπό όρους.

               (2)

               Η Ευρωπαϊκή σύμβαση για τη νομική προστασία των υπηρεσιών που βασίζονται ή συνίστανται στην παροχή πρόσβασης υπό όρους («Σύμβαση») εκδόθηκε από το Συμβούλιο της Ευρώπης στις 24 Ιανουαρίου 2001.

               (3)

               Η σύμβαση εγκαθιδρύει ένα κανονιστικό πλαίσιο που είναι σχεδόν πανομοιότυπο με αυτό που θεσπίζει η οδηγία 98/84/ΕΚ του Ευρωπαϊκού Κοινοβουλίου και του Συμβουλίου, της 20ής Νοεμβρίου 1998, για τη νομική προστασία των υπηρεσιών που βασίζονται ή συνίστανται στην παροχή πρόσβασης υπό όρους (1).

               (4)

               Η σύμβαση τέθηκε σε ισχύ την 1η Ιουλίου 2003 και παραμένει ανοιχτή προς υπογραφή από την Ένωση και τα κράτη μέλη της.

               (5)

               Η υπογραφή της σύμβασης θα συμβάλει στην επέκταση της εφαρμογής διατάξεων παρόμοιων με εκείνων της οδηγίας 98/84/ΕΚ πέρα από τα σύνορα της Ένωσης και στη θέσπιση ενός δικαίου υπηρεσιών που βασίζονται στην παροχή πρόσβασης υπό όρους, το οποίο θα είναι κοινό στην ευρωπαϊκή ήπειρο.

               (6)

               Με την έκδοση της οδηγίας 98/84/ΕΚ, η Ένωση άσκησε την εσωτερική της αρμοδιότητα στους τομείς που καλύπτει η σύμβαση εκτός όσον αφορά τα άρθρα 6 και 8, καθ’ όσον το άρθρο 8 αφορά τα μέτρα του άρθρου 6. Συνεπώς, η σύμβαση θα πρέπει να υπογραφεί τόσο από την Ένωση όσο και από τα κράτη μέλη της.

               (7)

               Η σύμβαση θα πρέπει να υπογραφεί εξ ονόματος της Ένωσης, με την επιφύλαξη της σύναψής της,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Παρέχεται η εξουσιοδότηση να υπογραφεί εξ ονόματος της Ένωσης η Ευρωπαϊκή σύμβαση για τη νομική προστασία των υπηρεσιών που βασίζονται ή συνίστανται στην παροχή πρόσβασης υπό όρους, με την επιφύλαξη της σύναψης της σύμβασης.
   Το κείμενο της σύμβασης προσαρτάται στην παρούσα απόφαση.
   Άρθρο 2
   Η πρόεδρος του Συμβουλίου εξουσιοδοτείται να ορίσει το αρμόδιο πρόσωπο ή τα αρμόδια πρόσωπα να υπογράψουν, εξ ονόματος της Ένωσης, τη σύμβαση.
   Άρθρο 3
   Η παρούσα απόφαση αρχίζει να ισχύει την ημέρα της έκδοσής της.

      Βρυξέλλες, 29 Νοεμβρίου 2011.

            Για το Συμβούλιο

            Η Πρόεδρος

         K. SZUMILAS

      (1)  ΕΕ L 320 της 28.11.1998, σ. 54.

      ΜΕΤΑΦΡΑΣΗ
      ΕΥΡΩΠΑΪΚΉ ΣΫΜΒΑΣΗ ΓΙΑ ΤΗ ΝΟΜΙΚΉ ΠΡΟΣΤΑΣΊΑ ΤΩΝ ΥΠΗΡΕΣΙΏΝ ΠΟΥ ΒΑΣΊΖΟΝΤΑΙ Ή ΣΥΝΊΣΤΑΝΤΑΙ ΣΤΗΝ ΠΑΡΟΧΉ ΠΡΌΣΒΑΣΗΣ ΥΠΌ ΌΡΟΥΣ
      ΠΡΟΟΙΜΙΟ
      Τα κράτη μέλη του Συμβουλίου της Ευρώπης, τα λοιπά κράτη και η Ευρωπαϊκή Κοινότητα, που υπογράφουν την παρούσα σύμβαση,
      Έχοντας υπόψη ότι σκοπός του Συμβουλίου της Ευρώπης είναι η σύσφιγξη των σχέσεων μεταξύ των μελών του·
      Έχοντας υπόψη τη σύσταση αριθ. R (91) 14 της επιτροπής υπουργών σχετικά με τη νομική προστασία των κρυπτογραφημένων τηλεοπτικών υπηρεσιών·
      Θεωρώντας ότι η πειρατεία αποκωδικοποιητών κρυπτογραφημένων τηλεοπτικών υπηρεσιών εξακολουθεί να αποτελεί πρόβλημα σε όλη την Ευρώπη·
      Σημειώνοντας ότι νέοι τύποι υπηρεσιών και εξοπλισμού πρόσβασης υπό όρους, όπως και νέες μορφές παράνομης πρόσβασης σε αυτές, έχουν εμφανιστεί μετά την έκδοση της προαναφερόμενης σύστασης·
      Σημειώνοντας τη μεγάλη διαφορά που υπάρχει στα ευρωπαϊκά κράτη σε θέματα νομοθεσίας που διέπει την προστασία των υπηρεσιών που βασίζονται ή συνίστανται στην παροχή πρόσβασης υπό όρους·
      Σημειώνοντας ότι η παράνομη πρόσβαση απειλεί την οικονομική βιωσιμότητα οργανισμών που παρέχουν ραδιοτηλεοπτικές υπηρεσίες και υπηρεσίες της κοινωνίας της πληροφορίας και, κατά συνέπεια, είναι δυνατόν να επηρεάζει την ποικιλία των προγραμμάτων και των υπηρεσιών που προσφέρονται στο κοινό·
      Έχοντας την πεποίθηση ότι θα πρέπει να ακολουθηθεί μια κοινή πολιτική που να στοχεύει στην προστασία των υπηρεσιών που βασίζονται ή συνίστανται στην παροχή πρόσβασης υπό όρους·
      Έχοντας την πεποίθηση ότι οι ποινικές, διοικητικές και λοιπές κυρώσεις δύνανται να διαδραματίσουν αποτελεσματικό ρόλο στην πρόληψη παράνομων δραστηριοτήτων που στρέφονται κατά των υπηρεσιών πρόσβασης υπό όρους·
      Πιστεύοντας ότι θα πρέπει να δοθεί ιδιαίτερη προσοχή στις παράνομες δραστηριότητες οι οποίες διεξάγονται για εμπορικούς σκοπούς·
      Λαμβάνοντας υπόψη τα υφιστάμενα διεθνή μέσα, τα οποία περιέχουν διατάξεις για την προστασία των υπηρεσιών που βασίζονται ή συνίστανται στην παροχή πρόσβασης υπό όρους,
      ΣΥΜΦΩΝΗΣΑΝ ΤΑ ΑΚΟΛΟΥΘΑ:
      ΤΜΗΜΑ I

         ΓΕΝΙΚΕΣ ΔΙΑΤΑΞΕΙΣ

      Άρθρο 1
      Αντικείμενο και σκοπός
      Η παρούσα σύμβαση αναφέρεται στις υπηρεσίες της κοινωνίας της πληροφορίας και στις ραδιοτηλεοπτικές υπηρεσίες που προσφέρονται έναντι αμοιβής και οι οποίες βασίζονται ή συνίστανται στην παροχή πρόσβασης υπό όρους. Σκοπός της παρούσας σύμβασης είναι να καταστήσει παράνομες στο έδαφος των μερών ορισμένες δραστηριότητες που κάνουν εφικτή τη μη επιτρεπόμενη πρόσβαση σε προστατευόμενες υπηρεσίες και να εξασφαλίσει την προσέγγιση των νομοθεσιών των μερών στο πεδίο αυτό.
      Άρθρο 2
      Ορισμοί
      Για τους σκοπούς της παρούσας σύμβασης ως:

                  α)

                  «προστατευόμενη υπηρεσία» θεωρείται μία από τις ακόλουθες υπηρεσίες, όταν η παροχή της γίνεται έναντι αμοιβής και βάσει πρόσβασης υπό όρους:

                              —

                              οι υπηρεσίες τηλεοπτικών προγραμμάτων, όπως αυτές ορίζονται στο άρθρο 2 της Ευρωπαϊκής σύμβασης για τη διασυνοριακή τηλεόραση, όπως τροποποιήθηκε,

                              —

                              οι υπηρεσίες ραδιοφωνικής μετάδοσης, δηλαδή η ενσύρματη ή ασύρματη μετάδοση, συμπεριλαμβανομένης της δορυφορικής, ραδιοφωνικών προγραμμάτων για το κοινό,

                              —

                              οι υπηρεσίες της κοινωνίας των πληροφοριών νοούμενες ως υπηρεσίες παρεχόμενες διά της ηλεκτρονικής οδού, εξ αποστάσεως και μετά από αίτηση του αποδέκτη των υπηρεσιών,

                        ή η παροχή πρόσβασης υπό όρους στις προαναφερθείσες υπηρεσίες, θεωρούμενη ως ανεξάρτητη υπηρεσία

                  β)

                  «πρόσβαση υπό όρους» θεωρείται οποιοδήποτε τεχνικό μέτρο ή/και διάταξη από την οποία εξαρτάται η πρόσβαση σε καταληπτή μορφή, και η οποία υπόκειται σε προηγούμενη ατομική έγκριση, σε μία από τις υπηρεσίες που αναφέρονται στο στοιχείο α) του παρόντος άρθρου·

                  γ)

                  «συσκευή για την πρόσβαση υπό όρους» θεωρείται οποιοσδήποτε εξοπλισμός, λογισμικό ή/και διάταξη που έχει σχεδιαστεί ή προσαρμοστεί έτσι ώστε να καθιστά δυνατή την πρόσβαση σε καταληπτή μορφή σε μία από τις υπηρεσίες που αναφέρονται στο στοιχείο α) του παρόντος άρθρου·

                  δ)

                  «παράνομη συσκευή» θεωρείται οποιοσδήποτε εξοπλισμός, λογισμικό ή/και διάταξη που έχει σχεδιαστεί ή προσαρμοστεί, ώστε να καθιστά δυνατή την πρόσβαση σε καταληπτή μορφή σε μία από τις υπηρεσίες που αναφέρονται στο στοιχείο α) του παρόντος άρθρου χωρίς την έγκριση του φορέα παροχής της υπηρεσίας.

            Άρθρο 3
      Δικαιούχοι
      Η παρούσα σύμβαση εφαρμόζεται σε κάθε φυσικό ή νομικό πρόσωπο το οποίο προσφέρει προστατευόμενη υπηρεσία, όπως αυτή ορίζεται ανωτέρω στο άρθρο 2 στοιχείο α), χωρίς να λαμβάνεται υπόψη η εθνικότητά του, όπως και το ζήτημα του κατά πόσον υπόκειται ή όχι στη δικαιοδοσία ενός των μερών.
      ΤΜΗΜΑ II

         ΠΑΡΑΝΟΜΕΣ ΔΡΑΣΤΗΡΙΟΤΗΤΕΣ

      Άρθρο 4
      Παραβάσεις
      Είναι παράνομη η διεξαγωγή των ακόλουθων δραστηριοτήτων στο έδαφος των μερών:

                  α)

                  η κατασκευή ή παραγωγή παράνομων συσκευών για εμπορικούς σκοπούς·

                  β)

                  η εισαγωγή παράνομων συσκευών για εμπορικούς σκοπούς·

                  γ)

                  η διανομή παράνομων συσκευών για εμπορικούς σκοπούς·

                  δ)

                  η πώληση ή εκμίσθωση παράνομων συσκευών για εμπορικούς σκοπούς·

                  ε)

                  η κατοχή παράνομων συσκευών για εμπορικούς σκοπούς·

                  στ)

                  η εγκατάσταση, συντήρηση ή αντικατάσταση παράνομων συσκευών για εμπορικούς σκοπούς·

                  ζ)

                  η εμπορική προώθηση, εμπορία ή διαφήμιση παράνομων συσκευών.

            Κάθε μέρος δύναται, οποτεδήποτε, με δήλωση απευθυνόμενη στο γενικό γραμματέα του Συμβουλίου της Ευρώπης, να δηλώσει ότι θα κηρύξει παράνομες και άλλες δραστηριότητες από αυτές που αναφέρονται στο στοιχείο α) του παρόντος άρθρου.
      ΤΜΗΜΑ III

         ΚΥΡΩΣΕΙΣ ΚΑΙ ΜΕΣΑ ΠΑΡΟΧΗΣ ΕΝΝΟΜΗΣ ΠΡΟΣΤΑΣΙΑΣ

      Άρθρο 5
      Κυρώσεις των παράνομων δραστηριοτήτων
      Τα μέρη θεσπίζουν μέτρα που καθιστούν τις παράνομες δραστηριότητες, οι οποίες αναφέρονται στο ανωτέρω άρθρο 4, τιμωρητέες με ποινικές, διοικητικές ή άλλες κυρώσεις. Τα μέτρα αυτά είναι αποτελεσματικά, αποτρεπτικά και ανάλογα προς τις δυνητικές επιπτώσεις της παράνομης δραστηριότητας.
      Άρθρο 6
      Μέτρα κατάσχεσης
      Τα μέρη εκδίδουν τα κατάλληλα μέτρα τα οποία είναι ενδεχομένως αναγκαία ώστε να είναι δυνατή η κατάσχεση και η δήμευση των παράνομων συσκευών ή του υλικού προώθησης, εμπορίας ή διαφήμισης που χρησιμοποιήθηκε για την τέλεση ενός αδικήματος, όπως και για την κατάσχεση όλων των κερδών και οικονομικών οφελών που προκύπτουν από την παράνομη δραστηριότητα.
      Άρθρο 7
      Αστικές διαδικασίες
      Τα μέρη εκδίδουν τα μέτρα που είναι αναγκαία ώστε να εξασφαλίζεται ότι οι φορείς παροχής προστατευόμενων υπηρεσιών, τα συμφέροντα των οποίων θίγονται από παράνομη δραστηριότητα που περιλαμβάνεται στο άρθρο 4, έχουν πρόσβαση στα κατάλληλα μέσα παροχής έννομης προστασίας, και, ιδίως, να μπορούν να ασκήσουν αγωγή αποζημίωσης και να επιτύχουν την έκδοση προσωρινής διαταγής ή τη λήψη άλλων ασφαλιστικών μέτρων, όπως και, κατά περίπτωση, να ζητήσουν την απόσυρση των παράνομων συσκευών από την αγορά.
      ΤΜΗΜΑ IV

         ΘΕΣΗ ΣΕ ΕΦΑΡΜΟΓΗ ΚΑΙ ΤΡΟΠΟΠΟΙΗΣΕΙΣ

      Άρθρο 8
      Διεθνής συνεργασία
      Τα μέρη δεσμεύονται να παρέχουν αμοιβαία συνδρομή για τη θέση σε εφαρμογή της παρούσας σύμβασης. Τα μέρη παρέχουν σε αμοιβαία βάση, σύμφωνα με τις διατάξεις των σχετικών μέσων διεθνούς δικαίου σε θέματα διεθνούς συνεργασίας στον ποινικό και διοικητικό τομέα και σύμφωνα με το εθνικό τους δίκαιο, τα ευρύτερα δυνατά μέτρα συνεργασίας στις έρευνες και στις δικονομικές διαδικασίες που σχετίζονται με ποινικά αδικήματα ή διοικητικές παραβάσεις που καθορίζονται στην παρούσα σύμβαση.
      Άρθρο 9
      Πολυμερείς διαβουλεύσεις
      1.   Τα μέρη πραγματοποιούν πολυμερείς διαβουλεύσεις στο πλαίσιο του Συμβουλίου της Ευρώπης, εντός δύο ετών από την έναρξη της ισχύος της παρούσας σύμβασης και στη συνέχεια ανά διετία, οπωσδήποτε δε όποτε το ζητήσει ένα μέρος, με σκοπό να εξετάσουν την εφαρμογή της παρούσας σύμβασης καθώς και τη σκοπιμότητα της αναθεώρησής της ή τη διεύρυνση του πεδίου ορισμένων από τις διατάξεις της, ειδικότερα όσον αφορά τους ορισμούς που περιέχονται στο άρθρο 2. Οι διαβουλεύσεις αυτές πραγματοποιούνται σε συναντήσεις τις οποίες συγκαλεί ο γενικός γραμματέας του Συμβουλίου της Ευρώπης.
      2.   Κάθε μέρος μπορεί να αντιπροσωπεύεται στις πολυμερείς διαβουλεύσεις από έναν ή περισσότερους εκπροσώπους. Κάθε μέρος διαθέτει δικαίωμα ψήφου. Κάθε κράτος το οποίο αποτελεί μέρος της παρούσας σύμβασης διαθέτει μία ψήφο. Επί θεμάτων που εμπίπτουν στο πεδίο αρμοδιότητάς της, η Ευρωπαϊκή Κοινότητα ασκεί το δικαίωμα ψήφου της και ψηφίζει με αριθμό δικαιωμάτων ίσο προς τον αριθμό των κρατών μελών που αποτελούν μέρη της παρούσας σύμβασης. Η Ευρωπαϊκή Κοινότητα δεν ψηφίζει όταν η ψηφοφορία αφορά θέμα το οποίο δεν εμπίπτει στο πεδίο των αρμοδιοτήτων της.
      3.   Κάθε κράτος που αναφέρεται στο άρθρο 12, παράγραφος 1, ή η Ευρωπαϊκή Κοινότητα, που δεν αποτελεί μέρος της παρούσας σύμβασης, μπορεί να εκπροσωπείται στις συναντήσεις διαβούλευσης από έναν παρατηρητή.
      4.   Μετά από κάθε διαβούλευση, τα μέρη υποβάλουν στην Επιτροπή των υπουργών του Συμβουλίου της Ευρώπης έκθεση για τη διαβούλευση και για τη λειτουργία της παρούσας σύμβασης, συμπεριλαμβάνοντας, εφόσον το κρίνουν αναγκαίο, προτάσεις τροποποίησης της σύμβασης.
      5.   Με την επιφύλαξη των διατάξεων της παρούσας σύμβασης, τα μέρη θεσπίζουν τον κανονισμό διεξαγωγής των συναντήσεων διαβούλευσης.
      Άρθρο 10
      Τροποποιήσεις
      1.   Κάθε μέρος μπορεί να προτείνει τροποποιήσεις της παρούσας σύμβασης.
      2.   Κάθε πρόταση για τροποποίηση γνωστοποιείται στο γενικό γραμματέα του Συμβουλίου της Ευρώπης, ο οποίος την κοινοποιεί στα κράτη μέλη του Συμβουλίου της Ευρώπης, στα λοιπά κράτη μέλη της Ευρωπαϊκής Πολιτιστικής Σύμβασης, στην Ευρωπαϊκή Κοινότητα και σε κάθε κράτος μη-μέλος το οποίο έχει προσχωρήσει ή έχει προσκληθεί να προσχωρήσει στην παρούσα σύμβαση, σύμφωνα με τις διατάξεις του άρθρου 13.
      3.   Κάθε προτεινόμενη τροποποίηση, σύμφωνα με τις διατάξεις της προηγούμενης παραγράφου, εξετάζεται εντός έξι μηνών από την ημερομηνία της διαβίβασής της από τον Γενικό Γραμματέα, στο πλαίσιο συνάντησης πολυμερούς διαβούλευσης, όπου η τροποποίηση αυτή μπορεί να εγκριθεί με την πλειοψηφία των δύο τρίτων των κρατών που έχουν επικυρώσει τη σύμβαση.
      4.   Το κείμενο που έχει εγκριθεί από τη σύσκεψη πολυμερούς διαβούλευσης υποβάλλεται στην Επιτροπή υπουργών για έγκριση. Μετά την έγκριση αυτή, το κείμενο της τροποποίησης διαβιβάζεται στα μέρη για αποδοχή.
      5.   Κάθε τροποποίηση αρχίζει να ισχύει την τριακοστή ημέρα αφότου όλα τα μέρη ειδοποιήσουν το γενικό γραμματέα ότι την έχουν αποδεχθεί.
      6.   Στη βάση σύστασης που διατυπώνει μία συνάντηση πολυμερούς διαβούλευσης, η Επιτροπή υπουργών δύναται να αποφασίσει, με την πλειοψηφία που προβλέπεται στο άρθρο 20 στοιχείο δ) του καταστατικού του Συμβουλίου της Ευρώπης και με ομόφωνη ψήφο των αντιπροσώπων των μερών που δικαιούνται να μετέχουν στις συνεδριάσεις της Επιτροπής υπουργών, ότι η συγκεκριμένη τροποποίηση θα αρχίσει να ισχύει με την εκπνοή περιόδου δύο ετών από την ημερομηνία κατά την οποία θα έχει διαβιβαστεί για αποδοχή, εκτός εάν ένα μέρος έχει καταθέσει στον γενικό γραμματέα του Συμβουλίου της Ευρώπης ένστασή του να τεθεί σε ισχύ. Σε περίπτωση που υποβληθεί τέτοια ένσταση, η τροποποίηση θα αρχίσει να ισχύει την πρώτη ημέρα του μήνα που έπεται της ημερομηνίας κατά την οποία το μέρος της σύμβασης, το οποίο υπέβαλε την ένσταση, θα έχει καταθέσει το έγγραφο αποδοχής στον γενικό γραμματέα του Συμβουλίου της Ευρώπης.
      7.   Εάν μία τροποποίηση έχει εγκριθεί από την Επιτροπή υπουργών, αλλά δεν έχει ακόμη τεθεί σε ισχύ σύμφωνα με τις διατάξεις των ανωτέρω παραγράφων 5 ή 6, ένα κράτος ή η Ευρωπαϊκή Κοινότητα δεν δύνανται να εκφράσουν τη συναίνεσή τους να δεσμευτούν από τη σύμβαση χωρίς να αποδεχθούν ταυτόχρονα την τροποποίηση αυτή.
      Άρθρο 11
      Σχέσεις με τις άλλες συμβάσεις ή συμφωνίες
      1.   Με την παρούσα σύμβαση δεν θίγονται τα δικαιώματα και οι υποχρεώσεις που απορρέουν από πολυμερείς διεθνείς συμβάσεις οι οποίες αφορούν ειδικά θέματα.
      2.   Τα μέρη της σύμβασης δύνανται να συνάπτουν μεταξύ τους διμερείς και πολυμερείς συμφωνίες σε θέματα που ρυθμίζονται από την παρούσα σύμβαση, για τους σκοπούς συμπλήρωσης ή ενίσχυσης των διατάξεων της τελευταίας ή για τη διευκόλυνση της εφαρμογής των αρχών που καθιερώνονται με αυτήν.
      3.   Εάν δύο ή περισσότερα μέρη έχουν ήδη συνάψει συμφωνία ή συνθήκη επί θέματος καλυπτόμενου από την παρούσα σύμβαση, ή όταν τα εν λόγω μέρη έχουν ορίσει με άλλον τρόπο τις σχέσεις τους που αφορούν στο θέμα αυτό, έχουν τη δυνατότητα να εφαρμόζουν την εν λόγω συμφωνία, συνθήκη ή ρύθμιση, αντί της παρούσας σύμβασης, εάν αυτό διευκολύνει τη διεθνή συνεργασία.
      4.   Στις αμοιβαίες τους σχέσεις, τα μέρη που είναι μέλη της Ευρωπαϊκής Κοινότητας εφαρμόζουν τους κανόνες της Κοινότητας και, συνεπώς, δεν εφαρμόζουν τους κανόνες που απορρέουν από την παρούσα σύμβαση παρά μόνο στο βαθμό που δεν υφίστανται κοινοτικοί κανόνες οι οποίοι να διέπουν το εν λόγω ιδιαίτερο θέμα.
      ΤΜΗΜΑ V

         ΤΕΛΙΚΕΣ ΔΙΑΤΑΞΕΙΣ

      Άρθρο 12
      Υπογραφή και έναρξη ισχύος
      1.   Η παρούσα σύμβαση ανοίγεται προς υπογραφή από τα κράτη μέλη του Συμβουλίου της Ευρώπης και τα λοιπά κράτη μέρη της Ευρωπαϊκής Πολιτιστικής Σύμβασης, καθώς και από την Ευρωπαϊκή Κοινότητα. Τα εν λόγω κράτη και η Ευρωπαϊκή Κοινότητα δύνανται να εκφράσουν τη συναίνεσή τους να δεσμευτούν:

                  α)

                  με την υπογραφή της σύμβασης χωρίς επιφύλαξη ως προς την επικύρωση, αποδοχή ή έγκριση· ή

                  β)

                  με την υπογραφή με επιφύλαξη ως προς την επικύρωση, αποδοχή ή έγκριση, ακολουθούμενη από επικύρωση, αποδοχή ή έγκριση.

            2.   Τα έγγραφα επικύρωσης ή έγκρισης κατατίθενται στον γενικό γραμματέα του Συμβουλίου της Ευρώπης.
      3.   Η παρούσα σύμβαση αρχίζει να ισχύει την πρώτη ημέρα του μηνός που έπεται της εκπνοής μιας περιόδου τριών μηνών μετά την ημερομηνία κατά την οποία τρία κράτη θα έχουν εκφράσει τη συναίνεσή τους να δεσμευτούν από τη σύμβαση, σύμφωνα με τις διατάξεις της προηγούμενης παραγράφου.
      4.   Σε ό,τι αφορά κάθε υπογράφον κράτος ή την Ευρωπαϊκή Κοινότητα, που θα έχει εκφράσει σε μεταγενέστερο χρόνο τη συναίνεση να δεσμευτεί από τη σύμβαση, αυτή θα αρχίσει να ισχύει την πρώτη ημέρα του μηνός που έπεται της εκπνοής μιας περιόδου τριών μηνών μετά την ημερομηνία που θα έχει εκφραστεί η συναίνεση για δέσμευση από τη σύμβαση, σύμφωνα με τις διατάξεις της παραγράφου 1.
      Άρθρο 13
      Προσχώρηση κρατών μη μελών στη σύμβαση
      1.   Μετά την έναρξη ισχύος της παρούσας σύμβασης, η Επιτροπή υπουργών του Συμβουλίου της Ευρώπης, θα μπορεί, μετά από διαβούλευση των μερών της σύμβασης, να καλέσει οποιοδήποτε κράτος δεν αναφέρεται στο άρθρο 12 παράγραφος 1, να προσχωρήσει στην παρούσα σύμβαση, με απόφαση που λαμβάνεται από την πλειοψηφία την οποία προβλέπει το άρθρο 20 στοιχείο δ) του καταστατικού του Συμβουλίου της Ευρώπης και με την ομόφωνη ψήφο των αντιπροσώπων των συμβαλλόμενων κρατών τα οποία δικαιούνται να μετέχουν στις συνεδριάσεις της Επιτροπής υπουργών.
      2.   Σε ό,τι αφορά κάθε κράτος το οποίο έχει προσχωρήσει, η σύμβαση θα αρχίσει να ισχύει την πρώτη ημέρα του μηνός που έπεται της εκπνοής μιας περιόδου τριών μηνών μετά την ημερομηνία κατάθεσης του εγγράφου προσχώρησης στον γενικό γραμματέα του Συμβουλίου της Ευρώπης.
      Άρθρο 14
      Εδαφική εφαρμογή
      1.   Κάθε κράτος ή η Ευρωπαϊκή Κοινότητα δύναται, τη στιγμή της υπογραφής ή της κατάθεσης του εγγράφου επικύρωσης, αποδοχής, έγκρισης ή προσχώρησης, να ορίσει το ή τα εδάφη στα οποία θα εφαρμόζεται η παρούσα σύμβαση.
      2.   Κάθε κράτος ή η Ευρωπαϊκή Κοινότητα δύναται, σε οποιοδήποτε μεταγενέστερο χρόνο και με δήλωση απευθυνόμενη στον γενικό γραμματέα του Συμβουλίου της Ευρώπης, να επεκτείνει την εφαρμογή της παρούσας σύμβασης σε οποιοδήποτε άλλο έδαφος οριζόμενο στην εν λόγω δήλωση. Η σύμβαση θα αρχίσει να ισχύει, ως προς το έδαφος αυτό, την πρώτη ημέρα του μηνός που έπεται της εκπνοής μιας περιόδου τριών μηνών από την ημερομηνία παραλαβής της δήλωσης από τον γενικό γραμματέα.
      3.   Κάθε δήλωση γενόμενη δυνάμει των δύο προηγουμένων παραγράφων θα μπορεί να αποσυρθεί, όσον αφορά οποιοδήποτε έδαφος έχει οριστεί στη δήλωση αυτή, με σχετική κοινοποίηση στον γενικό γραμματέα του Συμβουλίου της Ευρώπης. Η απόσυρση θα παράγει αποτελέσματα την πρώτη ημέρα του μηνός που έπεται της εκπνοής μιας περιόδου τριών μηνών μετά την ημερομηνία παραλαβής της κοινοποίησης από τον γενικό γραμματέα.
      Άρθρο 15
      Επιφυλάξεις
      Η παρούσα σύμβαση δεν επιδέχεται τη διατύπωση ουδεμίας επιφύλαξης.
      Άρθρο 16
      Διευθέτηση των διαφορών
      Σε περίπτωση διαφοράς μεταξύ των μερών ως προς την ερμηνεία ή την εφαρμογή της παρούσας σύμβασης, τα μέρη θα επιδιώκουν να επιτύχουν φιλική διευθέτηση της διαφοράς με διαπραγμάτευση ή με κάθε άλλο μη εχθρικό μέσο της επιλογής τους, περιλαμβανομένης της παραπομπής της διαφοράς σε διαιτητικό δικαστήριο, οι αποφάσεις του οποίου θα είναι δεσμευτικές για τα μέρη της διαφοράς.
      Άρθρο 17
      Καταγγελία
      1.   Κάθε μέρος δύναται, οποτεδήποτε, να καταγγείλει την παρούσα σύμβαση απευθύνοντας σχετική κοινοποίηση στον γενικό γραμματέα του Συμβουλίου της Ευρώπης.
      2.   Η εν λόγω καταγγελία παράγει αποτελέσματα την πρώτη ημέρα του μηνός που έπεται της εκπνοής μιας περιόδου τριών μηνών μετά την ημερομηνία παραλαβής της κοινοποίησης από τον γενικό γραμματέα.
      Άρθρο 18
      Κοινοποιήσεις
      Ο γενικός γραμματέας του Συμβουλίου της Ευρώπης κοινοποιεί στα κράτη μέλη του Συμβουλίου της Ευρώπης, στα λοιπά κράτη μέρη της Ευρωπαϊκής Πολιτιστικής Σύμβασης, στην Ευρωπαϊκή Κοινότητα και σε κάθε κράτος το οποίο έχει προσχωρήσει στην παρούσα σύμβαση:

                  α)

                  κάθε υπογραφή σύμφωνα με το άρθρο 12·

                  β)

                  την κατάθεση κάθε εγγράφου επικύρωσης, αποδοχής, έγκρισης ή προσχώρησης σύμφωνα με τα άρθρα 12 και 13·

                  γ)

                  κάθε ημερομηνία έναρξης ισχύος της παρούσας σύμβασης σύμφωνα με τα άρθρα 12 και 13·

                  δ)

                  κάθε δήλωση γενόμενη δυνάμει του άρθρου 4·

                  ε)

                  κάθε πρόταση τροποποίησης διατυπωθείσα δυνάμει του άρθρου 10·

                  στ)

                  οποιαδήποτε άλλη πράξη, ειδοποίηση ή κοινοποίηση που έχει σχέση με την παρούσα σύμβαση.

         Σε πίστωση των ανωτέρω, οι υπογράφοντες, δεόντως εξουσιοδοτημένοι για τον σκοπό αυτό, υπέγραψαν την παρούσα σύμβαση.
         Συνετάχθη στο Στρασβούργο, στις είκοσι τέσσερις Ιανουαρίου του δύο χιλιάδες ένα, στην αγγλική και στη γαλλική γλώσσα, το κείμενο των οποίων είναι εξίσου αυθεντικό, σε ένα μόνο αντίτυπο το οποίο κατατίθεται στο αρχείο του Συμβουλίου της Ευρώπης. Ο γενικός γραμματέας του Συμβουλίου της Ευρώπης διαβιβάζει κυρωμένο αντίγραφο σε καθένα από τα κράτη μέλη του Συμβουλίου της Ευρώπης, στα λοιπά κράτη μέρη της Ευρωπαϊκής Πολιτιστικής Σύμβασης, στην Ευρωπαϊκή Κοινότητα και σε κάθε κράτος το οποίο έχει προσχωρήσει στην παρούσα σύμβαση.


title: 2013/106/ΕΕ: Απόφαση του Ευρωπαϊκού Συμβουλίου, της 11ης Μαΐου 2012 , σχετικά με την εξέταση, από μια διάσκεψη αντιπροσώπων των κυβερνήσεων των κρατών μελών, της τροποποίησης των Συνθηκών την οποία προτείνει η ιρλανδική κυβέρνηση υπό μορφή πρωτοκόλλου για τα μελήματα του ιρλανδικού λαού όσον αφορά τη Συνθήκη της Λισαβόνας, το οποίο θα προσαρτηθεί στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και σχετικά με τη μη σύγκληση Συνέλευσης#Πρωτόκολλο σχετικά με τα μελήματα του ιρλανδικού λαού όσον αφορά τη Συνθήκη της Λισαβόνας

text:
               2.3.2013

               EL

               Επίσημη Εφημερίδα της Ευρωπαϊκής Ένωσης

               L 60/129

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΣΥΜΒΟΥΛΊΟΥ
   της 11ης Μαΐου 2012
   σχετικά με την εξέταση, από μια διάσκεψη αντιπροσώπων των κυβερνήσεων των κρατών μελών, της τροποποίησης των Συνθηκών την οποία προτείνει η ιρλανδική κυβέρνηση υπό μορφή πρωτοκόλλου για τα μελήματα του ιρλανδικού λαού όσον αφορά τη Συνθήκη της Λισαβόνας, το οποίο θα προσαρτηθεί στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και σχετικά με τη μη σύγκληση Συνέλευσης
   (2013/106/ΕΕ)
   ΤΟ ΕΥΡΩΠΑΪΚΟ ΣΥΜΒΟΥΛΙΟ,
   Έχοντας υπόψη τη Συνθήκη για την ίδρυση της Ευρωπαϊκής Ένωσης, και ιδίως το άρθρο 48 παράγραφος 3,
   Έχοντας υπόψη την πρόταση για την τροποποίηση των Συνθηκών την οποία υπέβαλε στο Συμβούλιο η ιρλανδική κυβέρνηση στις 20 Ιουλίου 2011 και την οποία το Συμβούλιο υπέβαλε στο Ευρωπαϊκό Συμβούλιο στις 12 Οκτωβρίου 2011,
   Έχοντας υπόψη την έγκριση του Ευρωπαϊκού Κοινοβουλίου να μη συγκληθεί Συνέλευση (1),
   Έχοντας υπόψη τη γνώμη του Ευρωπαϊκού Κοινοβουλίου (2),
   Κατόπιν διαβίβασης της πρότασης στα εθνικά κοινοβούλια,
   Έχοντας υπόψη τη γνώμη της Ευρωπαϊκής Επιτροπής (3),
   Εκτιμώντας τα ακόλουθα:

               (1)

               Στις 18-19 Ιουνίου 2009, οι αρχηγοί κρατών και κυβερνήσεων των 27 κρατών μελών της Ευρωπαϊκής Ένωσης, συνελθόντες στο πλαίσιο του Ευρωπαϊκού Συμβουλίου, εξέδωσαν απόφαση σχετικά με τα μελήματα του ιρλανδικού λαού όσον αφορά τη Συνθήκη της Λισαβόνας και δήλωσαν ότι, κατά τη στιγμή της σύναψης της επόμενης Συνθήκης προσχώρησης, θα εκπονήσουν τις διατάξεις της εν λόγω απόφασης σε πρωτόκολλο το οποίο θα προσαρτηθεί, σύμφωνα με τους αντίστοιχους συνταγματικούς τους κανόνες, στη Συνθήκη για την Ευρωπαϊκή Ένωση (ΣΕΕ) και στη Συνθήκη για τη λειτουργία της Ευρωπαϊκής Ένωσης (ΣΛΕΕ).

               (2)

               Στις 20 Ιουλίου 2011, η ιρλανδική κυβέρνηση υπέβαλε, σύμφωνα με το άρθρο 48 παράγραφος 2 πρώτη περίοδος της ΣΕΕ, πρόταση για την τροποποίηση των Συνθηκών υπό μορφή πρωτοκόλλου για τα μελήματα του ιρλανδικού λαού όσον αφορά τη Συνθήκη της Λισαβόνας.

               (3)

               Στις 12 Οκτωβρίου 2011, σύμφωνα με το άρθρο 48 παράγραφος 2 τρίτη περίοδος της ΣΕΕ, η πρόταση της ιρλανδικής κυβέρνησης υποβλήθηκε από το Συμβούλιο στο Ευρωπαϊκό Συμβούλιο. Κοινοποιήθηκε επίσης στα εθνικά κοινοβούλια.

               (4)

               Κατά τη σύνοδό του στις 23 Οκτωβρίου 2011, το Ευρωπαϊκό Συμβούλιο αποφάσισε, σύμφωνα με το άρθρο 48 παράγραφος 3 πρώτο εδάφιο της ΣΕΕ, να διαβουλευθεί με το Ευρωπαϊκό Κοινοβούλιο και την Επιτροπή σχετικά με τις προτεινόμενες τροποποιήσεις. Αποφάσισε επίσης, σύμφωνα με το άρθρο 48 παράγραφος 3 δεύτερο εδάφιο της ΣΕΕ, να ζητήσει την έγκριση του Ευρωπαϊκού Κοινοβουλίου να μη συγκαλέσει Συνέλευση, δεδομένου ότι, κατά τη γνώμη του, η σύγκληση τέτοιας Συνέλευσης δεν δικαιολογούταν από την έκταση των προτεινόμενων τροποποιήσεων.

               (5)

               Στις 18 Απριλίου 2012, το Ευρωπαϊκό Κοινοβούλιο εξέδωσε ευνοϊκή γνώμη για τις προτεινόμενες τροποποιήσεις. Επίσης, έδωσε την έγκρισή του για τη μη σύγκληση Συνέλευσης, δεδομένου ότι αυτό δεν δικαιολογούταν από την έκταση των προτεινόμενων τροποποιήσεων. Στις 4 Μαΐου 2012, η Επιτροπή εξέδωσε ευνοϊκή γνώμη για τις προτεινόμενες τροποποιήσεις.

               (6)

               Επομένως, είναι σκόπιμο, σύμφωνα με το άρθρο 48 παράγραφος 3 δεύτερο εδάφιο της ΣΕΕ, να αποφασίσει το Ευρωπαϊκό Συμβούλιο ότι μια διάσκεψη αντιπροσώπων των κυβερνήσεων των κρατών μελών θα πρέπει να εξετάσει τις τροποποιήσεις που προτείνει η ιρλανδική κυβέρνηση, να καθορίσει την εντολή της διάσκεψης και να αποφασίσει να μη συγκαλέσει Συνέλευση,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το Ευρωπαϊκό Συμβούλιο αποφασίζει ότι μια διάσκεψη αντιπροσώπων των κυβερνήσεων των κρατών μελών θα εξετάσει τις τροποποιήσεις τις οποίες προτείνει η ιρλανδική κυβέρνηση υπό μορφή πρωτοκόλλου για τα μελήματα του ιρλανδικού λαού όσον αφορά τη Συνθήκη της Λισαβόνας, το οποίο θα προσαρτηθεί στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, όπως διατυπώνονται στο κείμενο που επισυνάπτεται στην παρούσα απόφαση, και οι οποίες θα αποτελούν την εντολή της εν λόγω διάσκεψης. Λόγω της έκτασης των προτεινόμενων τροποποιήσεων, δεν συγκαλείται Συνέλευση δυνάμει του άρθρου 48 παράγραφος 3 της Συνθήκης για την Ευρωπαϊκή Ένωση.
   Άρθρο 2
   Η παρούσα απόφαση αρχίζει να ισχύει την ημέρα της έκδοσής της.

      Βρυξέλλες, 11 Μαΐου 2012.

            Για το Ευρωπαϊκό Συμβούλιο

            Ο Πρόεδρος

         H. VAN ROMPUY

      (1)  Έγκριση της 18ης Απριλίου 2012 (δεν έχει ακόμη δημοσιευθεί στην Επίσημη Εφημερίδα).

      (2)  Γνώμη της 18ης Απριλίου 2012 (δεν έχει ακόμη δημοσιευθεί στην Επίσημη Εφημερίδα).

      (3)  Γνώμη της 4ης Μαΐου 2012 (δεν έχει ακόμη δημοσιευθεί στην Επίσημη Εφημερίδα).

      ΠΡΩΤΌΚΟΛΛΟ
      σχετικά με τα μελήματα του ιρλανδικού λαού όσον αφορά τη Συνθήκη της Λισαβόνας
      ΤΟ ΒΑΣΙΛΕΙΟ ΤΟΥ ΒΕΛΓΙΟΥ,
      Η ΔΗΜΟΚΡΑΤΙΑ ΤΗΣ ΒΟΥΛΓΑΡΙΑΣ,
      Η ΤΣΕΧΙΚΗ ΔΗΜΟΚΡΑΤΙΑ,
      ΤΟ ΒΑΣΙΛΕΙΟ ΤΗΣ ΔΑΝΙΑΣ,
      Η ΟΜΟΣΠΟΝΔΙΑΚΗ ΔΗΜΟΚΡΑΤΙΑ ΤΗΣ ΓΕΡΜΑΝΙΑΣ,
      Η ΔΗΜΟΚΡΑΤΙΑ ΤΗΣ ΕΣΘΟΝΙΑΣ,
      Η ΙΡΛΑΝΔΙΑ,
      Η ΕΛΛΗΝΙΚΗ ΔΗΜΟΚΡΑΤΙΑ,
      ΤΟ ΒΑΣΙΛΕΙΟ ΤΗΣ ΙΣΠΑΝΙΑΣ,
      Η ΓΑΛΛΙΚΗ ΔΗΜΟΚΡΑΤΙΑ,
      Η ΙΤΑΛΙΚΗ ΔΗΜΟΚΡΑΤΙΑ,
      Η ΚΥΠΡΙΑΚΗ ΔΗΜΟΚΡΑΤΙΑ,
      Η ΔΗΜΟΚΡΑΤΙΑ ΤΗΣ ΛΕΤΟΝΙΑΣ,
      Η ΔΗΜΟΚΡΑΤΙΑ ΤΗΣ ΛΙΘΟΥΑΝΙΑΣ,
      ΤΟ ΜΕΓΑΛΟ ΔΟΥΚΑΤΟ ΤΟΥ ΛΟΥΞΕΜΒΟΥΡΓΟΥ,
      Η ΟΥΓΓΑΡΙΑ,
      Η ΜΑΛΤΑ,
      ΤΟ ΒΑΣΙΛΕΙΟ ΤΩΝ ΚΑΤΩ ΧΩΡΩΝ,
      Η ΔΗΜΟΚΡΑΤΙΑ ΤΗΣ ΑΥΣΤΡΙΑΣ,
      Η ΔΗΜΟΚΡΑΤΙΑ ΤΗΣ ΠΟΛΩΝΙΑΣ,
      Η ΠΟΡΤΟΓΑΛΙΚΗ ΔΗΜΟΚΡΑΤΙΑ,
      Η ΡΟΥΜΑΝΙΑ,
      Η ΔΗΜΟΚΡΑΤΙΑ ΤΗΣ ΣΛΟΒΕΝΙΑΣ,
      Η ΣΛΟΒΑΚΙΚΗ ΔΗΜΟΚΡΑΤΙΑ,
      Η ΔΗΜΟΚΡΑΤΙΑ ΤΗΣ ΦΙΝΛΑΝΔΙΑΣ,
      ΤΟ ΒΑΣΙΛΕΙΟ ΤΗΣ ΣΟΥΗΔΙΑΣ,
      ΤΟ ΗΝΩΜΕΝΟ ΒΑΣΙΛΕΙΟ ΤΗΣ ΜΕΓΑΛΗΣ ΒΡΕΤΑΝΙΑΣ ΚΑΙ ΒΟΡΕΙΟΥ ΙΡΛΑΝΔΙΑΣ,
      εφεξής καλούμενα «ΤΑ ΥΨΗΛΑ ΣΥΜΒΑΛΛΟΜΕΝΑ ΜΕΡΗ»,
      ΥΠΕΝΘΥΜΙΖΟΝΤΑΣ την απόφαση των Αρχηγών Κρατών ή Κυβερνήσεων των 27 κρατών μελών της Ευρωπαϊκής Ένωσης, συνερχομένων στο πλαίσιο του Ευρωπαϊκού Συμβουλίου, στις 18-19 Ιουνίου 2009, σχετικά με τα μελήματα του ιρλανδικού λαού όσον αφορά τη Συνθήκη της Λισαβόνας,
      ΥΠΕΝΘΥΜΙΖΟΝΤΑΣ τη δήλωση των Αρχηγών Κρατών ή Κυβερνήσεων, συνερχομένων στο πλαίσιο του Ευρωπαϊκού Συμβουλίου, στις 18-19 Ιουνίου 2009, ότι, τη στιγμή της σύναψης της επόμενης Συνθήκης προσχώρησης, θα εκπονήσουν τις διατάξεις της προαναφερόμενης απόφασης σε πρωτόκολλο το οποίο θα προσαρτηθεί, σύμφωνα με τους αντίστοιχους συνταγματικούς τους κανόνες, στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης,
      ΣΗΜΕΙΩΝΟΝΤΑΣ την υπογραφή από τα Υψηλά Συμβαλλόμενα Μέρη της Συνθήκης μεταξύ των Υψηλών Συμβαλλόμενων Μερών και της Δημοκρατίας της Κροατίας σχετικά με την προσχώρηση της Δημοκρατίας της Κροατίας στην Ευρωπαϊκή Ένωση,
      ΣΥΜΦΩΝΗΣΑΝ επί των ακόλουθων διατάξεων, οι οποίες προσαρτώνται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης:
      ΤΙΤΛΟΣ I

         ΔΙΚΑΙΩΜΑ ΣΤΗ ΖΩΗ, ΟΙΚΟΓΕΝΕΙΑ ΚΑΙ ΠΑΙΔΕΙΑ

      Άρθρο 1
      Καμία διάταξη της Συνθήκης της Λισαβόνας με την οποία προσδίδεται νομικό κύρος στον Χάρτη των Θεμελιωδών Δικαιωμάτων της Ευρωπαϊκής Ένωσης, ούτε καμία διάταξη της εν λόγω Συνθήκης σχετικά με τον χώρο ελευθερίας, ασφάλειας και δικαιοσύνης, δεν επηρεάζει καθ’ οιονδήποτε τρόπο την εμβέλεια και τη δυνατότητα εφαρμογής της προστασίας του δικαιώματος στη ζωή που αναφέρεται στο άρθρο 40 παράγραφος 3 εδάφια 1, 2 και 3, της προστασίας της οικογένειας που αναφέρεται στο άρθρο 41 και της προστασίας των δικαιωμάτων όσον αφορά την παιδεία που αναφέρονται στο άρθρο 42 και το άρθρο 44 παράγραφος 2 εδάφια 4 και 5 του Ιρλανδικού Συντάγματος.
      ΤΙΤΛΟΣ II

         ΦΟΡΟΛΟΓΙΑ

      Άρθρο 2
      Η Συνθήκη της Λισαβόνας δεν μεταβάλλει, κατά κανένα τρόπο και για κανένα κράτος μέλος, την έκταση ή την άσκηση των αρμοδιοτήτων της Ένωσης σε θέματα φορολογίας.
      ΤΙΤΛΟΣ III

         ΑΣΦΑΛΕΙΑ ΚΑΙ ΑΜΥΝΑ

      Άρθρο 3
      Η δράση της Ένωσης στη διεθνή σκηνή έχει ως γνώμονα τις αρχές της δημοκρατίας, του κράτους δικαίου, της οικουμενικότητας και του αδιαιρέτου των ανθρώπινων δικαιωμάτων και των θεμελιωδών ελευθεριών, τον σεβασμό της ανθρώπινης αξιοπρέπειας, τις αρχές της ισότητας και της αλληλεγγύης, και τον σεβασμό των αρχών του Χάρτη των Ηνωμένων Εθνών και του διεθνούς δικαίου.
      Η κοινή πολιτική ασφάλειας και άμυνας της Ένωσης αποτελεί αναπόσπαστο στοιχείο της κοινής εξωτερικής πολιτικής και πολιτικής ασφάλειας και παρέχει στην Ένωση την επιχειρησιακή ικανότητα να αναλαμβάνει αποστολές εκτός της Ένωσης για τη διατήρηση της ειρήνης, την πρόληψη συγκρούσεων και την ενίσχυση της διεθνούς ασφάλειας σύμφωνα με τις αρχές του Καταστατικού Χάρτη των Ηνωμένων Εθνών.
      Δεν θίγει την πολιτική ασφάλειας και άμυνας ενός εκάστου κράτους μέλους περιλαμβανομένης και της Ιρλανδίας, ή τις υποχρεώσεις οιουδήποτε κράτους μέλους.
      Η Συνθήκη της Λισαβόνας δεν επηρεάζει ούτε θίγει τον ιδιαίτερο χαρακτήρα της παραδοσιακής πολιτικής στρατιωτικής ουδετερότητας της Ιρλανδίας.
      Εναπόκειται στα κράτη μέλη —περιλαμβανομένης της Ιρλανδίας, με πνεύμα αλληλεγγύης και με την επιφύλαξη της παραδοσιακής της πολιτικής στρατιωτικής ουδετερότητας— να καθορίζει τη φύση της βοήθειας ή συνδρομής που θα παρέχει σε κράτος μέλος που δέχεται τρομοκρατική επίθεση ή ένοπλη επίθεση στο έδαφός του.
      Οιαδήποτε απόφαση για μετάβαση σε κοινή άμυνα θα απαιτεί ομόφωνη απόφαση του Ευρωπαϊκού Συμβουλίου. Θα εναπόκειται στα κράτη μέλη, συμπεριλαμβανομένης της Ιρλανδίας, να αποφασίσουν, σύμφωνα με τις διατάξεις της Συνθήκης της Λισαβόνας και βάσει των οικείων συνταγματικών κανόνων, αν θα υιοθετήσουν κοινή άμυνα ή όχι.
      Καμία διάταξη του παρόντος τίτλου δεν επηρεάζει ούτε θίγει τη θέση ή την πολιτική οιουδήποτε άλλου κράτους μέλους όσον αφορά την ασφάλεια και την άμυνα.
      Επίσης, εναπόκειται σε κάθε κράτος μέλος να αποφασίζει, σύμφωνα με τις διατάξεις της Συνθήκης της Λισαβόνας και τους τυχόν εθνικούς νομικούς κανόνες, κατά πόσον θα συμμετάσχει σε μόνιμη διαρθρωμένη συνεργασία ή στον Ευρωπαϊκό Οργανισμό Άμυνας.
      Η Συνθήκη της Λισαβόνας δεν προβλέπει τη δημιουργία ευρωπαϊκού στρατού ούτε τη στρατολόγηση σε οιοδήποτε στρατιωτικό μόρφωμα.
      Η Συνθήκη της Λισαβόνας δεν θίγει το δικαίωμα της Ιρλανδίας ή οιουδήποτε άλλου κράτους μέλους να καθορίζουν τη φύση και το ύψος των δαπανών τους για άμυνα και ασφάλεια και τη φύση των αμυντικών ικανοτήτων τους.
      Θα εναπόκειται στην Ιρλανδία ή οιοδήποτε άλλο κράτος μέλος να αποφασίζουν, σύμφωνα με τους τυχόν εθνικούς νομικούς κανόνες, κατά πόσον θα συμμετάσχουν σε οιαδήποτε στρατιωτική επιχείρηση ή όχι.
      ΤΙΤΛΟΣ IV

         ΤΕΛΙΚΕΣ ΔΙΑΤΑΞΕΙΣ

      Άρθρο 4
      Το παρόν πρωτόκολλο παραμένει ανοικτό προς υπογραφή από τα Υψηλά Συμβαλλόμενα Μέρη έως τις 30 Ιουνίου 2012.
      Το παρόν πρωτόκολλο κυρώνεται από τα Υψηλά Συμβαλλόμενα Μέρη, καθώς και από τη Δημοκρατία της Κροατίας σε περίπτωση που το παρόν πρωτόκολλο δεν έχει αρχίσει να ισχύει μέχρι την ημερομηνία προσχώρησης της Δημοκρατίας της Κροατίας στην Ευρωπαϊκή Ένωση, σύμφωνα με τους αντίστοιχους συνταγματικούς τους κανόνες. Τα έγγραφα κύρωσης κατατίθενται στην Κυβέρνηση της Ιταλικής Δημοκρατίας.
      Το παρόν πρωτόκολλο αρχίζει να ισχύει, ει δυνατόν, στις 30 Ιουνίου 2013, εφόσον έχουν κατατεθεί όλα τα έγγραφα κύρωσης, ή άλλως την πρώτη ημέρα του μήνα που ακολουθεί την κατάθεση του εγγράφου κύρωσης του κράτους μέλους που προέβη τελευταίο στη διατύπωση αυτή.
      Άρθρο 5
      Το παρόν πρωτόκολλο συντάσσεται σε ένα μόνον αντίτυπο στην αγγλική, βουλγαρική, γαλλική, γερμανική, δανική, ελληνική, εσθονική, ιρλανδική, ισπανική, ιταλική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα, όλα τα κείμενα δε είναι εξίσου αυθεντικά. Κατατίθεται στο αρχείο της Κυβέρνησης της Ιταλικής Δημοκρατίας, η οποία διαβιβάζει επικυρωμένο αντίγραφο στην κυβέρνηση καθενός από τα άλλα κράτη μέλη.
      Όταν η Δημοκρατία της Κροατίας δεσμευτεί από το παρόν πρωτόκολλο σύμφωνα με το άρθρο 2 της Πράξης περί των όρων προσχωρήσεως της Δημοκρατίας της Κροατίας, το κροατικό κείμενο του παρόντος πρωτοκόλλου, το οποίο είναι εξίσου αυθεντικό με τα του πρώτου εδαφίου κείμενα, κατατίθεται επίσης στο αρχείο της Κυβέρνησης της Ιταλικής Δημοκρατίας, η οποία διαβιβάζει επικυρωμένο αντίγραφο σε καθεμιά από τις κυβερνήσεις των άλλων κρατών μελών.

         ΕΙΣ ΠΙΣΤΩΣΙΝ ΤΩΝ ΑΝΩΤΕΡΩ, οι υπογεγραμμένοι πληρεξούσιοι υπέγραψαν το παρόν πρωτόκολλο.
         Съставено в Брюксел на тринадесети юни две хиляди и дванадесета година.
         Hecho en Bruselas, el trece de junio de dos mil doce.
         V Bruselu dne třináctého června dva tisíce dvanáct.
         Udfærdiget i Bruxelles den trettende juni to tusind og tolv.
         Geschehen zu Brüssel am dreizehnten Juni zweitausendzwölf.
         Kahe tuhande kaheteistkümnenda aasta juunikuu kolmeteistkümnendal päeval Brüsselis.
         Έγινε στις Βρυξέλλες, στις δέκα τρεις Ιουνίου δύο χιλιάδες δώδεκα.
         Done at Brussels on the thirteenth day of June in the year two thousand and twelve.
         Fait à Bruxelles, le treize juin deux mille douze.
         Arna dhéanamh sa Bhruiséil, an tríú lá déag de Mheitheamh an bhliain dhá mhíle agus a dó dhéag.
         Fatto a Bruxelles, addì tredici giugno duemiladodici.
         Briselē, divi tūkstoši divpadsmitā gada trīspadsmitajā jūnijā.
         Priimta du tūkstančiai dvyliktų metų birželio tryliktą dieną Briuselyje.
         Kelt Brüsszelben, a kétezer-tizenkettedik év június havának tizenharmadik napján.
         Magħmul fi Brussell, fit-tlettax-il jum ta’ Ġunju tas-sena elfejn u tnax.
         Gedaan te Brussel, de dertiende juni tweeduizend twaalf.
         Sporządzono w Brukseli dnia trzynastego czerwca roku dwa tysiące dwunastego.
         Feito em Bruxelas, em treze de junho de dois mil e doze.
         Întocmit la Bruxelles la treisprezece iunie două mii doisprezece.
         V Bruseli dňa trinásteho júna dvetisícdvanásť.
         V Bruslju, dne trinajstega junija leta dva tisoč dvanajst.
         Tehty Brysselissä kolmantenatoista päivänä kesäkuuta vuonna kaksituhattakaksitoista.
         Som skedde i Bryssel den trettonde juni tjugohundratolv.

            Voor het Koninkrijk België
            Pour le Royaume de Belgique
            Für das Königreich Belgien

            Deze handtekening verbindt eveneens de Vlaamse Gemeenschap, de Franse Gemeenschap, de Duitstalige Gemeenschap, het Vlaamse Gewest, het Waalse Gewest en het Brussels Hoofdstedelijk Gewest.
            Cette signature engage également la Communauté française, la Communauté flamande, la Communauté germanophone, la Région wallone, la Région flamande et la Région de Bruxelles-Capitale.
            Diese Unterschrift bindet zugleich die Deutschsprachige Gemeinschaft, die Flämische Gemeinschaft, die Französische Gemeinschaft, die Wallonische Region, die Flämische Region und die Region Brüssel-Hauptstadt.

            За Република България

            Za Českou republiku

            For Kongeriget Danmark

            Für die Bundesrepublik Deutschland

            Eesti Vabariigi nimel

            Thar cheann Na hÉireann
            For Ireland

            Για την Ελληνική Δημοκρατία

            Por el Reino de España

            Pour la République française

            Per la Repubblica italiana

            Για την Κυπριακή Δημοκρατία

            Latvijas Republikas vārdā –

            Lietuvos Respublikos vardu

            Pour le Grand-Duché de Luxembourg

            Magyarország részéről

            Għal Malta

            Voor het Koninkrijk der Nederlanden

            Für die Republik Österreich

            W imieniu Rzeczypospolitej Polskiej

            Pela República Portuguesa

            Pentru România

            Za Republiko Slovenijo

            Za Slovenskú republiku

            Suomen tasavallan puolesta
            För Republiken Finland

            För Konungariket Sverige

            For the United Kingdom of Great Britain and Northern Ireland


title: 2012/554/ΕΕ: Απόφαση του Ευρωπαϊκού Κοινοβουλίου, της 10ης Μαΐου 2012 , σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2010, τμήμα IV — Δικαστήριο#Ψήφισμα του Ευρωπαϊκού Κοινοβουλίου, της 10ης Μαΐου 2012 , το οποίο περιέχει τις παρατηρήσεις που αποτελούν αναπόσπαστο μέρος της απόφασης σχετικά με την απαλλαγή για την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2010, τμήμα IV — Δικαστήριο

text:
               17.10.2012

               EL

               Επίσημη Εφημερίδα της Ευρωπαϊκής Ένωσης

               L 286/100

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 10ης Μαΐου 2012
   σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2010, τμήμα IV — Δικαστήριο
   (2012/554/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2010 (1),

               —

               έχοντας υπόψη τους οριστικούς ετήσιους λογαριασμούς της Ευρωπαϊκής Ένωσης για το οικονομικό έτος 2010 [COM(2011) 473 – C7-0259/2011] (2),

               —

               έχοντας υπόψη την ετήσια έκθεση του Δικαστηρίου προς την αρμόδια για την απαλλαγή αρχή σχετικά με τους εσωτερικούς ελέγχους που πραγματοποιήθηκαν το 2010,

               —

               έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2010, συνοδευόμενη από τις απαντήσεις των θεσμικών οργάνων (3),

               —

               έχοντας υπόψη τη δήλωση αξιοπιστίας (4) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, που παρέχεται από το Ελεγκτικό Συνέδριο για το οικονομικό έτος 2010 σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη το άρθρο 314 παράγραφος 10 και τα άρθρα 317, 318 και 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (5), και ιδίως τα άρθρα 50, 86, 145, 146 και 147,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού (Α7-0088/2012),

               1.

               χορηγεί απαλλαγή στον Γραμματέα του Δικαστηρίου όσον αφορά την εκτέλεση του προϋπολογισμού του Δικαστηρίου για το οικονομικό έτος 2010·

               2.

               καταγράφει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο τμήμα της στο Συμβούλιο, στην Επιτροπή, στο Δικαστήριο της Ευρωπαϊκής Ένωσης, στο Ελεγκτικό Συνέδριο, στον Ευρωπαίο Διαμεσολαβητή και στον Ευρωπαίο Επόπτη Προστασίας Δεδομένων και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ L 64 της 12.3.2010.

      (2)  ΕΕ C 332 της 14.11.2011, σ. 1.

      (3)  ΕΕ C 326 της 10.11.2011, σ. 1.

      (4)  ΕΕ C 332 της 14.11.2011, σ. 134.

      (5)  ΕΕ L 248 της 16.9.2002, σ. 1.

      ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
      της 10ης Μαΐου 2012
      το οποίο περιέχει τις παρατηρήσεις που αποτελούν αναπόσπαστο μέρος της απόφασης σχετικά με την απαλλαγή για την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2010, τμήμα IV — Δικαστήριο
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

                  —

                  έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2010 (1),

                  —

                  έχοντας υπόψη τους οριστικούς ετήσιους λογαριασμούς της Ευρωπαϊκής Ένωσης για το οικονομικό έτος 2010 [COM(2011) 473 – C7-0259/2011] (2),

                  —

                  έχοντας υπόψη την ετήσια έκθεση του Δικαστηρίου προς την αρμόδια για την απαλλαγή αρχή σχετικά με τους εσωτερικούς ελέγχους που πραγματοποιήθηκαν το 2010,

                  —

                  έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2010, συνοδευόμενη από τις απαντήσεις των θεσμικών οργάνων (3),

                  —

                  έχοντας υπόψη τη δήλωση αξιοπιστίας (4) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, η οποία παρεσχέθη από το Ελεγκτικό Συνέδριο για το οικονομικό έτος 2010 σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη το άρθρο 314 παράγραφος 10 και τα άρθρα 317, 318 και 319 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (5), και ιδίως τα άρθρα 50, 86, 145, 146 και 147,

                  —

                  έχοντας υπόψη το άρθρο 77 και το παράρτημα VI του Κανονισμού του,

                  —

                  έχοντας υπόψη την έκθεση της Επιτροπής Ελέγχου του Προϋπολογισμού (Α7-0088/2012),

                  1.

                  υπογραμμίζει ότι στην ετήσια έκθεσή του για το οικονομικό έτος 2010 το Ελεγκτικό Συνέδριο σημειώνει ότι δεν έχει «καμία παρατήρηση σχετικά με το Δικαστήριο» (σημείο 7.23)·

                  2.

                  εκφράζει την ικανοποίησή του για το γεγονός ότι το Ελεγκτικό Συνέδριο έκρινε, βάσει των ελεγκτικών εργασιών του, ότι το σύνολο των πληρωμών για το οικονομικό έτος που έληξε στις 31 Δεκεμβρίου 2010, οι οποίες αφορούν τις διοικητικές και λοιπές δαπάνες των θεσμικών και άλλων οργάνων, δεν περιείχαν ουσιώδη σφάλματα· στον τομέα «διοικητικές δαπάνες», το πλέον πιθανό ποσοστό σφάλματος εκτιμάται εν γένει σε 0,4 % (σημεία 7.9 και 7.10)·

                  3.

                  παρατηρεί ότι το 2010 το Δικαστήριο διέθετε πιστώσεις ανάληψης υποχρεώσεων συνολικού ύψους 331 000 000 EUR (318 000 000 EUR το 2009) και ότι το ποσοστό εκτέλεσης των πιστώσεων αυτών ήταν της τάξης του 97,9 % (98,5 % κατά το 2009)· παρατηρεί ότι ο προϋπολογισμός του Δικαστηρίου είναι αμιγώς διοικητικός: 75 % για τα άτομα που συνδέονται με το όργανο και 25 % για ακίνητα, επίπλωση, εξοπλισμό και διάφορες δαπάνες διοικητικής λειτουργίας·

                  4.

                  υπενθυμίζει ότι το 2009 το Δικαστήριο αποτέλεσε αντικείμενο εμπεριστατωμένης εξέτασης των συστημάτων εποπτείας και ελέγχου· επισημαίνει ότι το Ελεγκτικό Συνέδριο διαπίστωσε ότι τα συστήματα εποπτείας και ελέγχου λειτούργησαν αποτελεσματικά για την ανίχνευση ενδεχόμενων σφαλμάτων και εξαιρέσεων·

                  5.

                  υπενθυμίζει επίσης ότι το 2009 το Ελεγκτικό Συνέδριο είχε επισημάνει ότι το Δικαστήριο δεν είχε προλάβει την εκπνοή μιας σύμβασης-πλαίσιο· σημειώνει τις εξηγήσεις που παρέσχε το Δικαστήριο με την ετήσια έκθεση δραστηριοτήτων του για το 2010 (6) αναφορικά με τη νομιμότητα της επιλεγείσας διαδικασίας· σημειώνει ότι η ενίσχυση της διαχείρισης των στοιχείων σχετικά με τις συμβάσεις στο πλαίσιο του ολοκληρωμένου συστήματος διαχείρισης SAP (εργαλείο δημοσιονομικής και οικονομικής διαχείρισης) θα αποσοβεί τέτοιες καταστάσεις στο μέλλον·

                  6.

                  σημειώνει με ικανοποίηση ότι η διεύθυνση διερμηνείας έθεσε σε εφαρμογή τις συστάσεις του εσωτερικού ελεγκτή σχετικά με τη διαχείριση της διερμηνείας και των δαπανών σε σχέση με τους εξωτερικούς διερμηνείς και ότι αργότερα θα διενεργηθεί έλεγχος για τη διαπίστωση της καλής λειτουργίας·

                  7.

                  σημειώνει ότι η Γενική Διεύθυνση Υποδομών κατάρτισε το 2009 σχέδιο δράσης για να δώσει συνέχεια στις βασικές συστάσεις του εσωτερικού ελεγκτή σχετικά με τη διαχείριση και τη συντήρηση των έργων τέχνης· επιθυμεί, με την ετήσια έκθεση δραστηριοτήτων για το έτος 2011, να ενημερωθεί για την πρόοδο που σημειώθηκε στο θέμα αυτό·

                  8.

                  σημειώνει ότι η αρμόδια υπηρεσία διενήργησε δύο εσωτερικούς ελέγχους σχετικά με τη διαχείριση του ταμείου, των τραπεζικών λογαριασμών και της εκτέλεσης των πληρωμών καθώς και για τις ημερήσιες αποζημιώσεις· επιθυμεί να πληροφορηθεί σχετικά με την εφαρμογή των συστάσεων αυτών στο πλαίσιο της ετήσιας έκθεσης δραστηριοτήτων·

                  9.

                  εκφράζει την ικανοποίησή του για το γεγονός ότι η ανάπτυξη της εφαρμογής «e-Curia», που καθιστά δυνατή την υποβολή και κοινοποίηση των διαδικαστικών εγγράφων ηλεκτρονικώς εισήλθε το 2010 σε πειραματική φάση, με δύο κράτη μέλη· εν καιρώ, χάρη στην εφαρμογή e-Curia θα καταργηθεί σε σημαντικό βαθμό η ανταλλαγή εγγράφων, θα ψηφιοποιούνται τα εισερχόμενα και εξερχόμενα διαδικαστικά έγγραφα και θα βελτιστοποιηθούν οι εσωτερικές ροές εργασίας·

                  10.

                  σημειώνει με ικανοποίηση ότι το Δικαστήριο, στην έκθεση δραστηριοτήτων του για το έτος 2010, εξετάζει το ζήτημα της διερμηνείας, όπως είχε ζητήσει το Κοινοβούλιο με το ψήφισμά του της 10ης Μαΐου 2011 (7) σχετικά με την απαλλαγή για το οικονομικό έτος 2009 (παράγραφος 14)· παρατηρεί σημαντική αύξηση του αριθμού των συνεδριάσεων (+ 27 %), που συνδέεται κυρίως με τη διεύρυνση και τη θέση σε ισχύ της Συνθήκης της Λισαβόνας:

                     Αριθμός συνεδριάσεων
                      (8)

                              2004

                              2005

                              2006

                              2007

                              2008

                              2009

                              2010

                              διαδικασίες

                              350

                              411

                              366

                              369

                              517

                              454

                              520

                              λοιπές συνεδριάσεις

                              63

                              51

                              78

                              54

                              30

                              37

                              102

                              σύνολο συνεδριάσεων

                              413

                              462

                              444

                              423

                              547

                              491

                              622

                  11.

                  υπογραμμίζει, στο πλαίσιο της διαχείρισης και της πρόσληψης διερμηνέων, τη σημασία της διοργανικής συνεργασίας·

                  12.

                  σημειώνει με ικανοποίηση ότι, τον Απρίλιο του 2011, το Δικαστήριο υπέβαλε στις δημοσιονομικές αρχές ενημερωμένο σχέδιο κτιριακών επενδύσεων για την περίοδο 2011-2013, οδηγούμενο από δύο βασικούς στόχους: αφενός τη συγκέντρωση όλων των υπηρεσιών του Δικαστηρίου σε ένα μέρος και αφετέρου να καταστεί το Όργανο ιδιοκτήτης των ακινήτων· σημειώνει ότι το κόστος κατασκευής υπολογίζεται σε 355 300 000 EUR εκ των οποίων το υπόλοιπο προς παγίωση ήταν, στο τέλος του 2010, της τάξης των 40 000 000 EUR·

                  13.

                  κρίνει ικανοποιητικό το γεγονός ότι οι δικαστικές στατιστικές του Δικαστηρίου για το έτος 2010 αποκαλύπτουν, γενικά, διατήρηση της παραγωγικότητας και αύξηση της αποτελεσματικότητας όσον αφορά τη διάρκεια των διαδικασιών: 16,1 μήνες για τις προδικαστικές αποφάσεις, 16,7 μήνες για τις άμεσες προσφυγές (έναντι 17,1 μηνών κατά το 2009), 14,3 μήνες για τις εφέσεις (έναντι 15,4 μηνών κατά το 2009)·

                  14.

                  ελπίζει να διαπιστώσει περαιτέρω εξέλιξη στην πορεία προς τη μείωση της διάρκειας των διαδικασιών· πιστεύει, προς τούτο, ότι μια εσωτερική αναδιοργάνωση και αναδιάταξη εξειδικευμένου προσωπικού στους αντίστοιχους τομείς εμπειρογνωμοσύνης θα μπορούσε να συμβάλει θετικά στο στόχο αυτό·

                  15.

                  κρίνει ανησυχητική τη μεγάλη αύξηση του αριθμού των υποθέσεων που εισάγονται στο Δικαστήριο (631 κατά το 2010), ενώ ο αριθμός των υποθέσεων των οποίων η εξέταση ολοκληρώνεται παραμένει σταθερός· επιπλέον, παρατηρεί ότι ο αριθμός των υποθέσεων που εκκρεμούν ενώπιον του Δικαστηρίου ανήλθε σε 799 κατά το έτος αναφοράς και τούτο παρά το γεγονός ότι η μέση διάρκεια διαδικασιών ευρίσκεται στο χαμηλότερο επίπεδο, δηλαδή 16,1 ανά διαδικασία:

                     Γενικές δραστηριότητες του Δικαστηρίου
                      (9)

                              υποθέσεις

                              2006

                              2007

                              2008

                              2009

                              2010

                              εισελθούσες

                              537

                              581

                              593

                              562

                              631

                              περατωθείσες

                              546

                              570

                              567

                              588

                              574

                              σε εκκρεμότητα

                              731

                              742

                              768

                              742

                              799

                  16.

                  σημειώνει με ανησυχία τη μεγάλη αύξηση του αριθμού των υποθέσεων που εισάγονται στο Πρωτοδικείο (636 κατά το 2010)· παρατηρεί ότι ο αριθμός των υποθέσεων των οποίων η εξέταση ολοκληρώθηκε έχει κάπως μειωθεί· ωστόσο, ο αριθμός των υποθέσεων που εκκρεμούν ενώπιον του Πρωτοδικείου έχει φθάσει τις 1 300 και τούτο παρά την κάποια μείωση της μέσης διάρκειας μιας διαδικασίας (27,2 μήνες το 2009· 24,7 μήνες το 2010)·

                     Γενικές Δραστηριότητες του Πρωτοδικείου
                      (10)

                              υποθέσεις

                              2006

                              2007

                              2008

                              2009

                              2010

                              εισελθούσες

                              432

                              522

                              629

                              568

                              636

                              περατωθείσες

                              436

                              397

                              605

                              555

                              527

                              σε εκκρεμότητα

                              1 029

                              1 154

                              1 178

                              1 191

                              1 300

                  17.

                  υποστηρίζει, επομένως, την πρωτοβουλία του Δικαστηρίου να παρουσιάσει, στα τέλη Μαρτίου 2011, στους δύο κλάδους της νομοθετικής αρχής πρόταση μεταρρύθμισης του κανονισμού του (η μεταρρύθμιση προβλέπει συγκεκριμένα το διορισμό 12 πρόσθετων δικαστών στο Πρωτοδικείο)· εκτιμά ότι η πρωτοβουλία αυτή θα πρέπει να υλοποιηθεί με τον πιο συμφέροντα από πλευράς κόστους τρόπο εφαρμογής· ελπίζει ότι τα διαρθρωτικά μέτρα θα μπορέσουν να εγκριθούν στις αρχές του 2012, ώστε να εφαρμοσθούν το ταχύτερο δυνατό κατά το τρέχον έτος·

                  18.

                  κρίνει ευκταίο να παράσχει επίσης η έκθεση δραστηριοτήτων έναν εξαντλητικό πίνακα του συνόλου των ανθρώπινων πόρων που διαθέτει το Δικαστήριο, αναλυομένων ανά κατηγορία, βαθμό, φύλο, συμμετοχή στην επαγγελματική κατάρτιση και ανά εθνικότητα· ωστόσο, είναι ήδη ικανοποιημένο με τις αναλυτικές πληροφορίες που παρείχε το Δικαστήριο στην ετήσια έκθεση δραστηριοτήτων του σχετικά με τη διαχείριση του προσωπικού καθώς και με την απάντηση που έδωσε στις συμπληρωματικές ερωτήσεις του Κοινοβουλίου επί του θέματος αυτού· ζητεί η ενημέρωση αυτή να περιλαμβάνεται πλέον αυτομάτως στην έκθεση δραστηριοτήτων του Δικαστηρίου και το Όργανο να ενημερώνει επίσης σχετικά με τα αποτελέσματα χρήσης από το προσωπικό τόσο της τηλεργασίας όσο και του ευέλικτου ωραρίου.

         (1)  ΕΕ L 64 της 12.3.2010.

         (2)  ΕΕ C 332 της 14.11.2011, σ. 1.

         (3)  ΕΕ C 326 της 10.11.2011, σ. 1.

         (4)  ΕΕ C 332 της 14.11.2011, σ. 134.

         (5)  ΕΕ L 248 της 16.9.2002, σ. 1.

         (6)  Ετήσια έκθεση δραστηριοτήτων για το έτος 2010, σ. 91.

         (7)  ΕΕ L 250 της 27.9.2011, σ. 90.

         (8)  Ετήσια έκθεση δραστηριοτήτων για το έτος 2010, σ. 54.

         (9)  Ετήσια έκθεση δραστηριοτήτων για το έτος 2010, σ. 6.

         (10)  Ετήσια έκθεση δραστηριοτήτων για το έτος 2010, σ. 8.


title: 2013/592/ΕΕ: Απόφαση του Ευρωπαϊκού Κοινοβουλίου, της 17ης Απριλίου 2013 , σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Σιδηροδρόμων για το οικονομικό έτος 2011#Ψήφισμα του Ευρωπαϊκού Κοινοβουλίου, της 17ης Απριλίου 2013 , με τις παρατηρήσεις που αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Σιδηροδρόμων για το οικονομικό έτος 2011

text:
               16.11.2013

               EL

               Επίσημη Εφημερίδα της Ευρωπαϊκής Ένωσης

               L 308/277

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 17ης Απριλίου 2013
   σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Σιδηροδρόμων για το οικονομικό έτος 2011
   (2013/592/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού Σιδηροδρόμων για το οικονομικό έτος 2011,

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Οργανισμού Σιδηροδρόμων για το οικονομικό έτος 2011, που συνοδεύεται από τις απαντήσεις του Οργανισμού (1),

               —

               έχοντας υπόψη τη σύσταση του Συμβουλίου της 12ης Φεβρουαρίου 2013 (05753/2013 — C7-0041/2013),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (2), και ειδικότερα το άρθρο 185,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

               —

               έχοντας υπόψη τον κανονισμό (ΕΚ) αριθ. 881/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με τη σύσταση Ευρωπαϊκού Οργανισμού Σιδηροδρόμων (Κανονισμός για τον Οργανισμό) (4), και ιδίως το άρθρο 39,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού-πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Μεταφορών και Τουρισμού (A7-0103/2013),

               1.

               χορηγεί απαλλαγή στον εντεταλμένο διευθυντή του Ευρωπαϊκού Οργανισμού Σιδηροδρόμων όσον αφορά την εκτέλεση του προϋπολογισμού του Οργανισμού για το οικονομικό έτος 2011·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο μέρος της στον εντεταλμένο Διευθυντή του Ευρωπαϊκού Οργανισμού Σιδηροδρόμων, στο Συμβούλιο, στην Επιτροπή και στο Ελεγκτικό Συνέδριο και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 388 της 15.12.2012, σ. 145.

      (2)  ΕΕ L 248 της 16.9.2002, σ. 1.

      (3)  ΕΕ L 298 της 26.10.2012, σ. 1.

      (4)  ΕΕ L 164 της 30.4.2004, σ. 1.

      (5)  ΕΕ L 357 της 31.12.2002, σ. 72.

      ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
      της 17ης Απριλίου 2013
      με τις παρατηρήσεις που αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Σιδηροδρόμων για το οικονομικό έτος 2011
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

                  —

                  έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού Σιδηροδρόμων για το οικονομικό έτος 2011,

                  —

                  έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Οργανισμού Σιδηροδρόμων για το οικονομικό έτος 2011, που συνοδεύεται από τις απαντήσεις του Οργανισμού (1),

                  —

                  έχοντας υπόψη τη σύσταση του Συμβουλίου της 12ης Φεβρουαρίου 2013 (05753/2013 — C7-0041/2013),

                  —

                  έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

                  —

                  έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

                  —

                  έχοντας υπόψη τον κανονισμό (ΕΚ) αριθ. 881/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με τη σύσταση Ευρωπαϊκού Οργανισμού Σιδηροδρόμων (Κανονισμός για τον Οργανισμό) (4), και ιδίως το άρθρο 39,

                  —

                  έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού-πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94,

                  —

                  έχοντας υπόψη το άρθρο 77 και το παράρτημα VI του Κανονισμού του,

                  —

                  έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Μεταφορών και Τουρισμού (A7-0103/2013),

                  Α.

                  λαμβάνοντας υπόψη ότι το Ελεγκτικό Συνέδριο δήλωσε ότι απεκόμισε εύλογη βεβαιότητα ότι οι ετήσιοι λογαριασμοί του Ευρωπαϊκού Οργανισμού Σιδηροδρόμων («ο Οργανισμός») για το οικονομικό έτος 2011 είναι αξιόπιστοι και ότι οι υποκείμενες πράξεις είναι νόμιμες και κανονικές·

                  Β.

                  λαμβάνοντας υπόψη ότι, στις 10 Μαΐου 2012, το Κοινοβούλιο χορήγησε απαλλαγή στον εντεταλμένο διευθυντή του Οργανισμού όσον αφορά την εκτέλεση του προϋπολογισμού του για το οικονομικό έτος 2010 (6), στο δε συνοδευτικό ψήφισμα της απόφασης για την απαλλαγή, μεταξύ άλλων:

                              —

                              εξέφραζε τη λύπη του για το γεγονός ότι τα λάθη στις προβλέψεις του προϋπολογισμού είχαν ως αποτέλεσμα την ακύρωση ή την καθυστέρηση ορισμένων επενδύσεων· ζητεί από τον Οργανισμό να ενημερώσει άμεσα την αρμόδια για την απαλλαγή αρχή για τα μέτρα που εφαρμόσθηκαν ώστε να καταστεί δυνατή η πραγματοποίηση καλύτερων προβλέψεων δαπανών,

                              —

                              υπενθύμιζε ότι ο Οργανισμός έχει ήδη μεταφέρει κατά τα οικονομικά έτη 2008 και 2009 σημαντικά ποσά πιστώσεων στο οικονομικό έτος 2010· φρονεί ότι αυτές οι σοβαρές παραβιάσεις της δημοσιονομικής αρχής του ετήσιου χαρακτήρα του προϋπολογισμού δεν μπορούν να γίνουν αποδεκτές στο μέλλον και ότι δεν θα πρέπει να χορηγηθεί απαλλαγή την επόμενη φορά, εάν παραβιαστεί εκ νέου η εν λόγω δημοσιονομική αρχή· καλεί τον Οργανισμό να λάβει χωρίς καθυστέρηση τα αναγκαία μέτρα για τη βελτίωση της κατάστασης,

                              —

                              θεωρούσε ότι ο Οργανισμός δεν αντιμετώπισε κατάλληλα το πρόβλημα των μεταφορών πιστώσεων από το ένα έτος στο άλλο· υπενθυμίζει τη σημασία της δημοσιονομικής αρχής του ετήσιου χαρακτήρα· καλεί τον Οργανισμό να ενημερώσει την αρμόδια για την απαλλαγή αρχή σχετικά με τις δράσεις που ανέλαβε για να βελτιώσει την εκτέλεση του ετήσιου προϋπολογισμού και να μειώσει τις μεταφορές πιστώσεων του προϋπολογισμού,

                              —

                              ζητούσε από τον Οργανισμό να θεσπίσει ένα πολυετές σχέδιο που να μεταφράζει τους μακροπρόθεσμους στόχους σε πολυετή καθήκοντα και σε βασικούς δείκτες επιδόσεων που συνδέονται με τα καθήκοντα αυτά· υπογραμμίζει ότι κάτι τέτοιο θα βελτίωνε την παροχή πληροφοριών στους ενδιαφερόμενους σχετικά με τους στόχους/δραστηριότητες, τις στρατηγικές προτεραιότητες και την κατανομή των πόρων,

                              —

                              καλούσε τον Οργανισμό να εφαρμόσει τις συστάσεις της Υπηρεσίας Εσωτερικού Λογιστικού Ελέγχου (IAS) που αφορούν τον έλεγχο σχετικά με τη διαχείριση των ανθρώπινων πόρων που διενήργησε η IAS το 2009·

                  Γ.

                  λαμβάνοντας υπόψη ότι, σύμφωνα με την έκθεση για τους ετήσιους λογαριασμούς του Οργανισμού για το 2011 (7), ο προϋπολογισμός του Οργανισμού για το έτος 2011 ανήλθε σε 25 988 665 EUR, έναντι 24 147 240 EUR το 2010, πράγμα που αντιστοιχεί σε αύξηση κατά 7,62 % σε σύγκριση με το προηγούμενο έτος·

         Δημοσιονομική και χρηματοοικονομική διαχείριση

                  1.

                  σημειώνει, με βάση την ετήσια έκθεση δραστηριοτήτων του Οργανισμού, ότι οι πιστώσεις δεσμεύθηκαν σε ποσοστό 95 % και ότι το 81 % χρησιμοποιήθηκε για πληρωμές· σημειώνει συγκεκριμένα ότι:

                              —

                              στον τίτλο I «Δαπάνες προσωπικού», οι συνολικές πιστώσεις ανάληψης υποχρεώσεων ανήλθαν σε 15 930 664 EUR (100 %), εκ των οποίων το 99 % χρησιμοποιήθηκε για την εκτέλεση πληρωμών (15 710 948 EUR) ενώ το 1 % των πιστώσεων μεταφέρθηκε στο 2012 (219 716 EUR)·

                              —

                              στον τίτλο II «Διοικητικές δαπάνες», οι συνολικές πιστώσεις ανάληψης υποχρεώσεων ανήλθαν σε 2 212 548 EUR (σχεδόν 100 %), εκ των οποίων το 75 % χρησιμοποιήθηκε για την εκτέλεση πληρωμών (1 649 635 EUR) ενώ το 25 % των πιστώσεων μεταφέρθηκε στο 2012 (562 913 EUR)·

                              —

                              στον τίτλο III «Επιχειρησιακές δαπάνες», οι συνολικές πιστώσεις ανάληψης υποχρεώσεων ανήλθαν σε 6 495 020 EUR (83 %), εκ των οποίων το 47 % χρησιμοποιήθηκε για την εκτέλεση πληρωμών (3 659 761 EUR) ενώ το 36 % των πιστώσεων μεταφέρθηκε στο 2012 (2 835 259 EUR)·

                  2.

                  παρατηρεί ότι επίπεδο των πληρωμών σε σύγκριση με τις πιστώσεις του προϋπολογισμού βελτιώθηκε για όλους τους τίτλους, παρέμεινε ωστόσο χαμηλό για τον τίτλο III, στο 47 % (έναντι 39 % το 2010)· απαιτεί από τον Οργανισμό να λάβει περαιτέρω μέτρα προκειμένου να αντιμετωπίσει τη συγκεκριμένη ανεπάρκεια, δεδομένου ότι η κατάσταση αυτή αντίκειται στην αρχή του ετήσιου χαρακτήρα του προϋπολογισμού, και να ενημερώσει αμέσως την αρμόδια για τον προϋπολογισμό αρχή·

         Προσωπικό

                  3.

                  επισημαίνει, με βάση την έκθεση του Ελεγκτικού Συνεδρίου, ότι, στο διάστημα 2013-2015, ο Οργανισμός θα υποχρεωθεί να αντικαταστήσει τους μισούς από τους υπαλλήλους που απασχολούνται σε επιχειρησιακά καθήκοντα· ζητεί από τον Οργανισμό να ενημερώσει την αρμόδια για την απαλλαγή αρχή σχετικά με τις ενέργειες στις οποίες προέβη προκειμένου να διαχειριστεί τη δύσκολη αυτή κατάσταση, η οποία ενδέχεται να διαταράξει σοβαρά τις επιχειρησιακές δραστηριότητές του·

         Δύο τόποι εγκατάστασης

                  4.

                  σημειώνει ότι ο Οργανισμός αναγνωρίζει ότι η χρήση δύο τόπων εγκατάστασης συνεπάγεται περιορισμένη αποτελεσματικότητα και πρόσθετο κόστος· σημειώνει ακόμη ότι ο Οργανισμός καταβάλλει κάθε προσπάθεια για να ελαχιστοποιήσει τον αρνητικό αντίκτυπο της απόφασης σχετικά με την έδρα του·

                  5.

                  αναγνωρίζει, με βάση την ετήσια έκθεση δραστηριοτήτων, ότι η προπαρασκευαστική φάση του σχεδίου για την αύξηση της χωρητικότητας στη Valenciennes έχει ολοκληρωθεί· σημειώνει ακόμη ότι η βελτίωση στις εγκαταστάσεις της Lille αναβλήθηκε ελλείψει πόρων·

         Λογιστικό σύστημα

                  6.

                  παρατηρεί ότι ο Οργανισμός ενημέρωσε το εγχειρίδιό του για τις δημοσιονομικές διαδικασίες σύμφωνα με τα στοιχεία του συστήματος λογιστικής σε δεδουλευμένη βάση ABAC Workflow και ABAC assets· σημειώνει ακόμη ότι το 2011 εφαρμόστηκε το σύστημα ABAC assets·

                  7.

                  χαιρετίζει το γεγονός ότι, από 1ης Σεπτεμβρίου 2010, ο Οργανισμός εφαρμόζει ένα κεντρικό σύστημα καταχώρισης των εισερχόμενων τιμολογίων· τονίζει ότι το μέτρο αυτό είναι αναγκαίο για να εξασφαλιστεί η έγκαιρη καταχώριση όλων των τιμολογίων και συμβάλλει στην αποφυγή καθυστερήσεων στην επεξεργασία των πληρωμών·

         Μεταφορές πιστώσεων στο επόμενο έτος

                  8.

                  αναγνωρίζει, με βάση την έκθεση του Ελεγκτικού Συνεδρίου, ότι οι πιστώσεις που μεταφέρθηκαν στο 2012 ανήλθαν σε 3 617 887 EUR· ζητεί από τον Οργανισμό να λάβει περαιτέρω μέτρα προκειμένου να αντιμετωπίσει τη συγκεκριμένη ανεπάρκεια, δεδομένου ότι η κατάσταση αυτή αντίκειται στην αρχή του ετήσιου χαρακτήρα του προϋπολογισμού·

         Διαδικασίες πρόσληψης

                  9.

                  αναγνωρίζει, με βάση την έκθεση του Ελεγκτικού Συνεδρίου, ότι ο Οργανισμός θα μπορούσε να βελτιώσει τις διαδικασίες του για τις προσλήψεις για να διασφαλίσει απόλυτη διαφάνεια και ίση μεταχείριση των υποψηφίων· καλεί τον Οργανισμό να ενημερώσει την αρμόδια για την απαλλαγή αρχή σχετικά με τα μέτρα που έλαβε για να βελτιώσει τις διαδικασίες πρόσληψης· εκτιμά ότι ορισμένες από τις διατάξεις του κανονισμού υπηρεσιακής κατάστασης μπορεί να συνεπάγονται σημαντική διοικητική επιβάρυνση· ενθαρρύνει συνεπώς την Επιτροπή να προβλέψει ένα ορισμένο περιθώριο απλούστευσης δυνάμει του άρθρου 110 του κανονισμού υπηρεσιακής κατάστασης των υπαλλήλων όσον αφορά τους οργανισμούς·

                  10.

                  σημειώνει, με βάση την ετήσια έκθεση δραστηριοτήτων, ότι η πρόσληψη του προσωπικού έγινε σύμφωνα με το πρόγραμμα, με ποσοστό κενών θέσεων 2,78 % στα τέλη του έτους· σημειώνει ακόμη ότι στα τέλη του 2011 το προσωπικό αριθμούσε συνολικά 140 έκτακτους υπαλλήλους και 14 υπαλλήλους υπό άλλο καθεστώς (συμβασιούχοι υπάλληλοι και αποσπασμένοι εθνικοί εμπειρογνώμονες)·

         Συγκρούσεις συμφερόντων

                  11.

                  καλεί τον Οργανισμό να ελέγχει επιμελώς και να απαγορεύει τυχόν συγκρούσεις συμφερόντων κατά την πρόσληψη εμπειρογνωμόνων και προσωπικού που προέρχονται από τον τομέα που εποπτεύει·

         Εσωτερικός έλεγχος

                  12.

                  αναγνωρίζει, με βάση τα στοιχεία του Οργανισμού, ότι το 2011 η IAS διενήργησε έλεγχο για την «Ειδική διαχείριση για τη διαλειτουργικότητα» προκειμένου να παράσχει εύλογη βεβαιότητα για την καταλληλότητα και την αποδοτικότητα του συστήματος εσωτερικού ελέγχου όσον αφορά την ειδική διαχείριση για τη διαλειτουργικότητα στον Οργανισμό· σημειώνει ότι, με βάση τα αποτελέσματα, η IAS διατύπωσε έξι συστάσεις, δύο εκ των οποίων ως «πολύ σημαντικές», τρεις ως «σημαντικές» και μία «ευκταία»· καλεί τον Οργανισμό να εφαρμόσει τις συστάσεις της IAS και ενημερώσει την αρμόδια για την απαλλαγή αρχή σχετικά με τα μέτρα που έλαβε·

                  13.

                  χαιρετίζει την πρωτοβουλία του Οργανισμού να δημιουργήσει, στο τέλος του 2007, κλιμάκιο εσωτερικού ελέγχου (IAC) επιφορτισμένο με την παροχή υποστήριξης και συμβουλών στον εντεταλμένο Διευθυντή του Οργανισμού και με τη διαχείριση θεμάτων εσωτερικού ελέγχου, αξιολόγησης του κινδύνου και εσωτερικού λογιστικού ελέγχου· σημειώνει επιπλέον ότι στόχος της δραστηριότητας του IAC το 2011 ήταν η παροχή διοικητικής υποστήριξης όσον αφορά την ετήσια αξιολόγηση των 16 προτύπων εσωτερικού ελέγχου, την αναθεώρηση του πλαισίου διαχείρισης του κινδύνου, τον συντονισμό της διενέργειας αξιολόγησης κινδύνου για το 2011 και τη διαμόρφωση ειδικής πολιτικής για τη διαχείριση των συγκρούσεων συμφερόντων εντός του Οργανισμού·

                  14.

                  παραπέμπει, όσον αφορά τις άλλες παρατηρήσεις οριζόντιου χαρακτήρα που συνοδεύουν την απόφαση απαλλαγής, στο ψήφισμά του της 17ης Απριλίου 2013 (8) σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

         (1)  ΕΕ C 388 της 15.12.2012, σ. 145.

         (2)  ΕΕ L 248 της 16.9.2002, σ. 1.

         (3)  ΕΕ L 298 της 26.10.2012, σ. 1.

         (4)  ΕΕ L 164 της 30.4.2004, σ. 1.

         (5)  ΕΕ L 357 της 31.12.2002, σ. 72.

         (6)  ΕΕ L 286 της 17.10.2012, σ. 229.

         (7)  Έκθεση σχετικά με τους ετήσιους λογαριασμούς 2011, σ. 6.

         (8)  Κείμενα που εγκρίθηκαν, P7_TA(2013)0134 (βλέπε σελίδα 374 της παρούσας Επίσημης Εφημερίδας).


Avis juridique important

|

31981D0863

81/863/EOK: Απόφαση τού Συμβουλίου τής 28ης Σεπτεμβρίου 1981 γιά τό διορισμό αναπληρωματικού μέλους τής Συμβουλευτικής Επιτροπής γιά τήν Εκπαίδευση τών Νοσοκόμων

Επίσημη Εφημερίδα αριθ. L 318 της 07/11/1981 σ. 0018 - 0018

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 28ης Σεπτεμβρίου 1981  για το διορισμό αναπληρωματικού μέλους της Συμβουλευτικής Επιτροπής για την Εκπαίδευση των Νοσοκόμων  (81/863/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  την απόφαση του Συμβουλίου 77/454/ΕΟΚ της 27ης Ιουνίου 1977 σχετικά με τη σύσταση Συμβουλευτικής Επιτροπής για την Εκπαίδευση των Νοσοκόμων (1), και ιδίως τα άρθρα 3 και 4,  Εκτιμώντας:  ότι με την απόφασή του 79/810/ΕΟΚ (2), το Συμβούλιο διόρισε την κ. Anny Elisabeth Hansen, αναπληρωματικό μέλος για την περίοδο που λήγει στις 14 Ιανουαρίου 1982·  ότι η δανική κυβέρνηση όρισε, από 15 Σεπτεμβρίου 1981, την κ. Lis Bankov σε αντικατάσταση της κ. Anny Elisabeth Hansen,  ΑΠΟΦΑΣΙΖΕΙ:  Άρθρο μόνο  Η κ. Lis Bankov διορίζεται αναπληρωματικό μέλος της Συμβουλευτικής Επιτροπής για την Εκπαίδευση των Νοσοκόμων σε αντικατάσταση της κ. Anny Elisabeth Hansen, και για το υπόλοιπο της θητείας της, δηλαδή έως τις 14 Ιανουαρίου 1982.  Έγινε στις Βρυξέλλες, στις 28 Σεπτεμβρίου 1981.  Για το Συμβούλιο  Ο Πρόεδρος  P. WALKER  (1) ΕΕ αριθ. L 176 της 15. 7. 1977, σ. 11.  (2) ΕΕ αριθ. L 240 της 22. 9. 1979, σ. 27.


Avis juridique important

|

31989D0548

89/548/ΕΟΚ: Απόφαση του Συμβουλίου της 21ης Ιουνίου 1989 για τη σύναψη συμπληρωματικού πρωτοκόλλου της συμφωνίας μεταξύ της Ευρωπαϊκής Οικονομικής Κοινότητας και της Ελβετικής Συνομοσπονδίας σχετικά με την κατάργηση των υφισταμένων ποσοτικών περιορισμών και μέτρων ισοδυνάμου αποτελέσματος κατά τις εξαγωγές, καθώς και την πρόληψη της επιβολής τους στο μέλλον

Επίσημη Εφημερίδα αριθ. L 295 της 13/10/1989 σ. 0028 - 0028 Φινλανδική ειδική έκδοση: Κεφάλαιο 11 τόμος 15 σ. 0112  Σουηδική ειδική έκδοση: Κεφάλαιο 11 τόμος 15 σ. 0112

ΑΠΟΦΑΣΗ ΤΟΥ ΣΥΜΒΟΥΛΙΟΥ της 21ης Ιουνίου 1989 για τη σύναψη συμπληρωματικού πρωτοκόλλου της συμφωνίας μεταξύ της Ευρωπαϊκής Οικονομικής Κοινότητας και της Ελβετικής Συνομοσπονδίας σχετικά με την κατάργηση των υφισταμένων ποσοτικών περιορισμών και  μέτρων ισοδυνάμου αποτελέσματος κατά τις εξαγωγές, καθώς και την πρόληψη της επιβολής τους στο μέλλον ( 89/548/ΕΟΚ ) ΤΟ ΣΥΜΒΟΥΛΙΟ ΤΩΝ ΕΥΡΩΠΑIΚΩΝ ΚΟΙΝΟΤΗΤΩΝ,  ιΕχοντας υπόψη :  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,  την πρόταση της Επιτροπής,  Εκτιμώντας :  ότι η συμφωνία μεταξύ της Ευρωπαϊκής Οικονομικής Κοινότητας και της Ελβετικής Συνομοσπονδίας^(1 ), που υπεγράφη στις Βρυξέλλες στις 22 Ιουλίου 1972, δεν προβλέπει απαγόρευση των ποσοτικών περιορισμών κατά τις εξαγωγές και επιβαρύνσεις και μέτρα  ισοδυνάμου αποτελέσματος  ότι είναι προς το συμφέρον της Ευρωπαϊκής Οικονομικής Κοινότητας και της Ελβετικής Συνομοσπονδίας να προωθήσουν την ελεύθερη κυκλοφορία των πρώτων υλών και των αγαθών με την κατάργηση αυτών των περιορισμών και μέτρων που θίγουν τις μεταξύ τους  συναλλαγές και την αποφυγή δημιουργίας νέων  ότι είναι αναγκαίο να καταργηθούν σταδιακά οι υπάρχοντες περιορισμοί και ισοδύναμα μέτρα που αφορούν ορισμένα προϊόντα και να προβλεφθούν μέτρα διασφάλισης για την περίπτωση επανεξαγωγής προς τρίτες χώρες έναντι των οποίων το συμβαλλόμενο μέρος που  εξάγει διατηρεί περιορισμούς ή μέτρα ισοδυνάμου αποτελέσματος για την περίπτωση σοβαρής έλλειψης συγκεκριμένου προϊόντος  ότι, βάσει του άρθρου 32 παράγραφος 1 της συμφωνίας, τα συμβαλλόμενα μέρη δύνανται, προς το συμφέρον της οικονομίας τους, να αναπτύξουν τις σχέσεις που προβλέπει η συμφωνία και να τις επεκτείνουν σε τομείς που δεν καλύπτονται από αυτήν  ότι η Επιτροπή διεξήγαγε διαπραγματεύσεις με την Ελβετική Συνομοσπονδία, που κατέληξαν στη σύνταξη πρωτοκόλλου,  ΑΠΟΦΑΣΙΖΕΙ :    Άρθρο 1 Εγκρίνεται εξ ονόματος της Κοινότητας το συμπληρωματικό πρωτόκολλο της συμφωνίας μεταξύ της Ευρωπαϊκής Οικονομικής Κοινότητας και της Ελβετικής Συνομοσπονδίας σχετικά με την κατάργηση των υφισταμένων ποσοτικών περιορισμών και μέτρων ισοδυνάμου  αποτελέσματος κατά τις εξαγωγές, καθώς και την πρόληψη της επιβολής τους στο μέλλον .  Το κείμενο του πρωτοκόλλου επισυνάπτεται στην παρούσα απόφαση .  Άρθρο 2 Ο Πρόεδρος του Συμβουλίου προβαίνει στην κοινοποίηση που προβλέπει το άρθρο 6 του πρόσθετου πρωτοκόλλου .  Άρθρο 3 Η παρούσα απόφαση παράγει αποτελέσματα από την επόμενη της δημοσίευσής της στην Επίσημη Εφημερίδα των Ευρωπαϊκών Κοινοτήτων .   Λουξεμβούργο, 21 Ιουνίου 1989 .  Για το Συμβούλιο Ο Πρόεδρος C . ARANZADI   ( 1 ) EE ariu . L 300 thw 31 . 12 . 1972, s . 189 .


Avis juridique important

|

31997D0471

97/471/ΕΚ: Απόφαση του Συμβουλίου της 22ας Ιουλίου 1997 για τη χορήγηση μακροπρόθεσμης χρηματοδοτικής συνδρομής στην Πρώην Γιουγκοσλαβική Δημοκρατία της Μακεδονίας

Επίσημη Εφημερίδα αριθ. L 200 της 29/07/1997 σ. 0059 - 0060

ΑΠΟΦΑΣΗ ΤΟΥ ΣΥΜΒΟΥΛΙΟΥ της 22ας Ιουλίου 1997 για τη χορήγηση μακροπρόθεσμης χρηματοδοτικής συνδρομής στην Πρώην Γιουγκοσλαβική Δημοκρατία της Μακεδονίας (97/471/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 235,την πρόταση της Επιτροπής (1),τη γνώμη του Ευρωπαϊκού Κοινοβουλίου (2),Εκτιμώντας:ότι η Επιτροπή συμβουλεύθηκε τη νομισματική επιτροπή προτού υποβάλει την πρότασή της 7ότι η Πρώην Γιουγκοσλαβική Δημοκρατία της Μακεδονίας έχει αναλάβει ριζικές πολιτικές και οικονομικές μεταρρυθμίσεις και καταβάλλει σημαντικές προσπάθειες για τη δημιουργία ελεύθερης οικονομίας 7ότι η Πρώην Γιουγκοσλαβική Δημοκρατία της Μακεδονίας και η Ευρωπαϊκή Κοινότητα έχουν υπογράψει συμφωνία συνεργασίας και συμφωνία περί μεταφορών οι οποίες θα συμβάλουν στην ανάπτυξη σχέσεων πλήρους συνεργασίας 7ότι, η Πρώην Γιουγκοσλαβική Δημοκρατία της Μακεδονίας έχει συνάψει συμφωνία με το Διεθνές Νομισματικό Ταμείο (ΔΝΤ) σχετικά με ένα ευρύ σύνολο μέτρων σταθεροποίησης και αναδιοργάνωσης των πολιτικών της το οποίο θα υποστηριχθεί με ένα δάνειο στο πλαίσιο της ενισχυμένης πιστωτικής διευκόλυνσης διαρθρωτικής προσαρμογής (Enhanced Structural Adjustment Facility - ESAF) 7ότι η Πρώην Γιουγκοσλαβική Δημοκρατία της Μακεδονίας έχει συμφωνήσει με τη Διεθνή Τράπεζα ένα ευρύ σύνολο μέτρων διαρθρωτικής αναπροσαρμογής το οποίο θα υποστηριχθεί με δάνειο και πίστωση διαρθρωτικής προσαρμογής (Structural Adjustment Loan and Credit) 7ότι οι αρχές της Πρώην Γιουγκοσλαβικής Δημοκρατίας της Μακεδονίας έχουν ζητήσει οικονομική υποστήριξη από διεθνείς χρηματοδοτικούς οργανισμούς, την Κοινότητα και άλλους διμερείς χορηγούς 7 ότι, πέραν της χρηματοδότησης που εκτιμάται ότι δύνανται να χορηγήσουν το ΔΝΤ και η Διεθνής Τράπεζα, εξακολουθεί να παραμένει ένα χρηματοδοτικό άνοιγμα το οποίο πρέπει να καλυφθεί για το υπόλοιπο του 1997 προκειμένου να ενισχυθούν τα συναλλαγματικά διαθέσιμα της χώρας και να στηριχθούν οι πολιτικοί στόχοι στους οποίους αποβλέπουν τα μεταρρυθμιστικά μέτρα της κυβέρνησης 7ότι οι αρχές της Πρώην Γιουγκοσλαβικής Δημοκρατίας της Μακεδονίας έχουν δεσμευθεί να εκπληρώσουν όλες τις εκκρεμούσες οικονομικές τους υποχρεώσεις έναντι της Ευρωπαϊκής Κοινότητας και της Ευρωπαϊκής Τράπεζας Επενδύσεων 7ότι η χορήγηση ενός μακροπρόθεσμου κοινοτικού δανείου προς την Πρώην Γιουγκοσλαβική Δημοκρατία της Μακεδονίας αποτελεί το κατάλληλο μέτρο για την ελάφρυνση των εξωτερικών οικονομικών βαρών της χώρας, ενισχύοντας το ισοζύγιο πληρωμών και τα συναλλαγματικά διαθέσιμα 7ότι το κοινοτικό δάνειο πρέπει να το διαχειρισθεί η Επιτροπή 7ότι η συνθήκη δεν προβλέπει για την έκδοση της παρούσας απόφασης εξουσίες άλλες από εκείνες του άρθρου 235,ΑΠΟΦΑΣΙΖΕΙ:Άρθρο 1 1. Η Κοινότητα θα διαθέσει στην Πρώην Γιουγκοσλαβική Δημοκρατία της Μακεδονίας μία μακροπρόθεσμη δανειακή διευκόλυνση 40 εκατομμυρίων Ecu κατ' ανώτατο όριο με μέγιστη προθεσμία εξόφλησης δεκαπέντε έτη, με σκοπό να εξασφαλιστεί η σταθερότητα του ισοζυγίου πληρωμών και να ενισχυθούν τα συναλλαγματικά διαθέσιμα της χώρας.2. Προς το σκοπό αυτό η Επιτροπή εξουσιοδοτείται να δανεισθεί, εξ ονόματος της Ευρωπαϊκής Κοινότητας, τους απαραίτητους πόρους που θα τεθούν στη διάθεση της Πρώην Γιουγκοσλαβικής Δημοκρατίας της Μακεδονίας υπό μορφή δανείου.3. Το εν λόγω δάνειο θα διαχειρίζεται η Επιτροπή σε συνεννόηση με τη νομισματική επιτροπή και κατά τρόπο συνεπή προς τις συμφωνίες μεταξύ του ΔΝΤ και της Πρώην Γιουγκοσλαβικής Δημοκρατίας της Μακεδονίας.Άρθρο 2 1. Η Επιτροπή εξουσιοδοτείται να συμφωνήσει με τις αρχές της Πρώην Γιουγκοσλαβικής Δημοκρατίας της Μακεδονίας, αφού συμβουλευθεί τη νομισματική επιτροπή, τους όρους οικονομικής πολιτικής που θα συνοδεύουν το δάνειο. Οι όροι αυτοί θα είναι συνεπείς προς τις συμφωνίες που αναφέρονται στο άρθρο 1 παράγραφος 3.2. Η Επιτροπή ελέγχει κατά τακτά χρονικά διαστήματα, σε συνεργασία με τη νομισματική επιτροπή και σε συντονισμό με το ΔΝΤ, εάν η οικονομική πολιτική που ασκεί η Πρώην Γιουγκοσλαβική Δημοκρατία της Μακεδονίας ανταποκρίνεται στους στόχους του δανείου και εάν τηρούνται οι όροι του.Άρθρο 3 1. Το δάνειο θα τεθεί στη διάθεση της Πρώην Γιουγκοσλαβικής Δημοκρατίας της Μακεδονίας σε δύο δόσεις. Η πρώτη δόση θα εκταμιευθεί σύμφωνα με τις διατάξεις του άρθρου 2 και μετά την πλήρη τακτοποίηση όλων των εκκρεμών χρηματοοικονομικών υποχρεώσεών της έναντι της Κοινότητας και της Ευρωπαϊκής Τράπεζας Επενδύσεων.2. Με την επιφύλαξη του άρθρου 2, η δεύτερη δόση θα εκταμιευθεί με βάση την ικανοποιητική εκτέλεση του προγράμματος ESAF και όχι πριν από την παρέλευση τριών μηνών από την εκταμίευση της πρώτης δόσης.3. Τα κεφάλαια θα καταβληθούν στην Εθνική Τράπεζα της Πρώην Γιουγκοσλαβικής Δημοκρατίας της Μακεδονίας.Άρθρο 4 1. Οι δανειοληπτικές και δανειοδοτικές ενέργειες που αναφέρονται στο άρθρο 1 θα πραγματοποιηθούν με την ίδια τοκοφόρο ημερομηνία και δεν πρέπει να συνεπάγονται για την Κοινότητα ούτε μετατροπή των προθεσμιών ούτε ανάληψη συναλλαγματικού κινδύνου ή κινδύνου επιτοκίου, ούτε οποιουδήποτε άλλου εμπορικού κινδύνου.2. Η Επιτροπή θα λάβει τα αναγκαία μέτρα, εφόσον το ζητήσει η Πρώην Γιουγκοσλαβική Δημοκρατία της Μακεδονίας, ώστε στους όρους του δανείου να τεθεί και μια ρήτρα πρόωρης εξόφλησης, η οποία και θα δύναται να υλοποιηθεί πρακτικώς.3. Αιτήσει της Πρώην Γιουγκοσλαβικής Δημοκρατίας της Μακεδονίας και εφόσον οι επικρατούσες συνθήκες επιτρέπουν τη βελτίωση του επιτοκίου των δανείων, η Επιτροπή δύναται να αναχρηματοδοτήσει εξ ολοκλήρου ή κατά ένα μέρος τα ποσά που αρχικά δανείστηκε ή να αναδιατάξει τους αντίστοιχους χρηματοδοτικούς όρους. Οι ενέργειες αναχρηματοδότησης ή αναδιάταξης διενεργούνται σύμφωνα με τους όρους που αναφέρονται στην παράγραφο 1 και δεν έχουν ως αποτέλεσμα παράταση της μέσης προθεσμίας εξόφλησης του σχετικού δανείου ούτε την αύξηση του ποσού του οφειλομένου κατά την ημερομηνία της αναχρηματοδότησης ή της αναδιάταξης κεφαλαίου, εκφρασμένου με την τρέχουσα συναλλαγματική ισοτιμία.4. Η Πρώην Γιουγκοσλαβική Δημοκρατία της Μακεδονίας. φέρει όλα τις συναφείς δαπάνες που πραγματοποιεί η Επιτροπή κατά τη σύναψη και εκτέλεση των ενεργειών που απορρέουν από την παρούσα απόφαση.5. Η νομισματική επιτροπή ενημερώνεται για την πορεία των ενεργειών που αναφέρονται στις παραγράφους 2 και 3, τουλάχιστον μία φορά κατ' έτος.Άρθρο 5 Η Επιτροπή υποβάλλει στο Ευρωπαϊκό Κοινοβούλιο και το Συμβούλιο, τουλάχιστον μια φορά το χρόνο, έκθεση που θα περιλαμβάνει αξιολόγηση της εφαρμογής της παρούσας απόφασης.Βρυξέλλες, 22 Ιουλίου 1997.Για το ΣυμβούλιοΟ ΠρόεδροςJ. POOS(1) ΕΕ αριθ. C 190 της 21. 6. 1997, σ. 31.(2) ΕΕ αριθ. C 200 της 30. 6. 1997.